Yesu Yɛɛ Osetie Bere Nyinaa | Momfa Nkyerɛkyerɛ Mo Mma\nKENKAN WƆ Abkhaz Abui Acholi Afrikaans Ahanta Ajië Albanian Altai Alur Amharic Arabic Armenian Assamese Aukan Aymara Azerbaijani Azerbaijani (Cyrillic) Balinese Bambara Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Bengali Betsimisaraka (Southern) Bicol Bislama Bissau Guinean Creole Bomu Boulou Bulgarian Bété Cambodian Catalan Cebuano Changana (Mozambique) Chavacano Chichewa Chin (Hakha) Chin (Tiddim) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chokwe Chol Chopi Chuabo Cibemba Cinamwanga Cinyanja Croatian Czech Dangme Danish Dayak Ngaju Digor Diola Douala Drehu Dusun Dutch Edo Efik Emberá (Catío) English Esan Estonian Ewe Faroese Fijian Finnish Fon Frafra French Ga Galician Garifuna Georgian German Gitonga Greek Greenlandic Guarani Guarani (Bolivia) Guerze Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (White) Huastec (San Luis Potosi) Hungarian Iban Ibanag Ibinda Icelandic Igbo Iloko Indonesian Irish Isoko Italian Japanese Javanese Jula Kabyle Kachin Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kongo Korean Kpelle Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lamba Laotian Latvian Lenje Lhukonzo Lingala Lithuanian Lomwe Lovari Low German Luganda Lugbara Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mandjak Maninkakan (Eastern) Mapudungun Marathi Marshallese Mauritian Creole Maya Mazahua Mazatec (Huautla) Mbukushu Mende Miskito Mixe (North Central) Mixtec (Guerrero) Mixtec (Huajuapan) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nengone Nepali Ngabere Ngangela Nias Nicobarese Nigerian Pidgin Niuean Norwegian Nyaneka Nyungwe Nzema Oromo Ossetian Otetela Otomi (Mezquital Valley) Pangasinan Papiamento (Aruba) Papiamento (Curaçao) Pemon Pennsylvania German Piaroa Pidgin (Cameroon) Polish Portuguese Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Rapa Nui Rarotongan Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Runyankore Russian Rutoro Samoan Sangir Sango Saramaccan Sarnami Sena Sepedi Serbian Serbian (Roman) Serer Sesotho (Lesotho) Seychelles Creole Shona Sidama Silozi Sinhala Slovak Slovenian Soli Solomon Islands Pidgin Somali Spanish Sranantongo Sunda Susu Swahili Swati Swedish Tagalog Tahitian Tajiki Tamil Tandroy Tankarana Tarahumara (Central) Tarascan Tatar Telugu Tetun Dili Thai Tigrinya Tiv Tlapanec Toba Tojolabal Tok Pisin Tongan Toraja Totonac Tshiluba Tshwa Tsonga Tswana Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Valencian Venda Vezo Vietnamese Wallisian Waray-Waray Wayuunaiki Welsh Wichi Wolaita Wolof Xhosa Xârâcùù Yoruba Zapotec (Isthmus) Zapotec (Lachiguiri) Zulu\nSo ɛyɛ mmerɛw bere nyinaa sɛ wubetie w’awofo asɛm?— Ɛtɔ mmere bi a ɛyɛ den. So wunim sɛ Yesu tiee Yehowa ne n’awofo asɛm?— Nea ɔyɛe no betumi aboa wo ma woatie w’awofo asɛm bere a ɛyɛ den ma wo mpo sɛ wobɛyɛ saa no. Ma yensua eyi ho nsɛm pii.\nAnsa na Yesu reba asase so no, na ɔne ne Papa, Yehowa, wɔ soro. Nanso, Yesu san benyaa awofo wɔ asase so. Wɔfrɛ wɔn Yosef ne Maria. Wunim nea ɛyɛe a wɔbɛyɛɛ Yesu awofo?—\nYehowa yii Yesu nkwa fii soro bɛhyɛɛ Maria yafunu mu ma wotumi woo Yesu wɔ asase so. Ná eyi yɛ anwonwade! Yesu nyinii wɔ Maria yafunu mu sɛnea mmofra foforo nyin wɔ wɔn maamenom yafunu mu no ara pɛ. Bɛyɛ asram akron akyi no, wɔwoo Yesu. Ɛnam saa kwan yi so na Maria ne ne kunu Yosef bɛyɛɛ Yesu awofo wɔ asase so.\nBere a Yesu dii mfe 12 no, ɔyɛɛ biribi a ɛma yehu sɛ na ɔdɔ ne Papa, Yehowa, paa. Eyi sii bere a Yesu ne ne fiefo twaa kwantenten kɔɔ Yerusalem kodii Twam afahyɛ no. Bere a wɔresan akɔ wɔn kurom no, Yosef ne Maria hwehwɛɛ Yesu, nanso wɔanhu no. Wunim baabi a na Yesu hyɛ?—\nDɛn nti na Yesu wɔ asɔrefie hɔ?\nYosef ne Maria yɛɛ ntɛm san kɔɔ Yerusalem kɔhwehwɛɛ Yesu. Wɔhwehwɛɛ baabiara, nanso wɔanhu no. Eyi maa Yesu awofo werɛ howee paa. Nanso, nnansa akyi no, wohuu no wɔ asɔrefie hɔ! Wunim nea enti a na Yesu wɔ asɔrefie hɔ no?— Efisɛ ɛhɔ na na obetumi asua ne Papa, Yehowa, ho ade. Ná ɔdɔ Yehowa, na na ɔpɛ sɛ ohu nea ɔyɛ a Yehowa ani begye. Bere a Yesu nyin bɛyɛɛ ɔpanyin mpo no, otiee Yehowa asɛm bere nyinaa. Yesu yɛɛ osetie bere mpo a na ɛyɛ den ma no sɛ ɔbɛyɛ saa no. Ná onim sɛ osetie a ɔbɛyɛ no bɛma wahu amane. So Yesu tiee Yosef ne Maria nso asɛm?— Yiw, Bible ka sɛ otiee wɔn asɛm.\nDɛn na wubetumi asua afi Yesu ho asɛm no mu?— Ɛsɛ sɛ wutie w’awofo asɛm, bere a ɛyɛ den ma wo mpo sɛ wobɛyɛ saa no. So wobɛyɛ saa?—\nƐyɛɛ dɛn na Yosef ne Maria bɛyɛɛ Yesu awofo wɔ asase so?\nBere a Yesu awofo hwehwɛɛ no wɔ Yerusalem no, ɛhe na wokohuu no?\nDɛn na wubetumi asua afi Yesu ho asɛm no mu?\nText Baabi a wubetumi atwe nneɛma akenkan Momfa Nkyerɛkyerɛ Mo Mma\nAudio Baabi a wubetumi atwe nneɛma abɔ atie Momfa Nkyerɛkyerɛ Mo Mma


Nnomaa a Bible Ka Wɔn Ho Asɛm—Sua Biribi Fi Wim Nnomaa Hɔ (Hiob 12:7-9)\n“Bisa . . . wim nnomaa, na wɔbɛka akyerɛ wo. Wɔn mu hena na onnim sɛ Yehowa nsa na ayɛ eyi.”—Hiob 12:7, 9.\nBƐBORO mfe 3,000 a atwam ni, tete agya panyin Hiob hui sɛ wim nnomaa betumi ama yɛanya Onyankopɔn abɔde ho nimdeɛ pii. Ɛnyɛ ɛno nko, sɛ yɛrekasa a, yetumi de sɛnea nnomaa yɛ wɔn ade no nso yɛ mfatoho ne kasakoa pii. Bible mu no, wɔka nsɛm pii fa wim nnomaa ho. Wei ma yehu nneɛma pii fa asetena ho, na ɛma yɛbɛn Onyankopɔn nso. Ma yɛnhwɛ ɛho nhwɛso kakra.\nBAABI A ASOMFENA YƐ NE BEREBUW\nNá Yerusalemfo nim asomfena paa. Saa nnomaa yi taa yɛ wɔn berebuw wɔ ɔdan suhyɛ ano. Solomon asɔrefie hɔ nso, na ebi berebuw wɔ hɔ. Ɛda adi sɛ na asɔrefie hɔ ye ma asomfena paa. Afe biara na wɔyɛ wɔn berebuw wɔ hɔ, efisɛ ɛhɔ deɛ na wotumi yɛn wɔn mma a obiara nhaw wɔn.\nƆsɔfo Kora mma no bi na ɔkyerɛw Dwom 84 no. Ná bosome nsia biara, ɔkɔsom wɔ asɔrefie hɔ nnawɔtwe baako. Sɛ ohu anomaa berebuw no saa a, na n’ani bere wɔn efisɛ wɔn deɛ, na ɛte sɛ nea wɔte Yehowa fie daa. Ɔkaa sɛ, “Hwɛ sɛnea wo ntamadan kɛse no som bo ma me, O asafo Yehowa! Me kra ani agyina Yehowa fie adiwo, na abotow. . . . Anomaa mpo anya atenae wɔ hɔ; asomfena nso ayɛ ne berebuw wɔ hɔ, na ɔde ne mma agu mu. Baabi a w’afɔremuka kɛse no wɔ, O asafo Yehowa a woyɛ me Hene ne me Nyankopɔn!” (Dwom 84:1-3) Enti ɛyɛ a yɛne yɛn mma nso ani gyina Yehowa fie na yɛn ani gye sɛ yɛne Onyankopɔn nkurɔfo behyiam wɔ hɔ?—Dwom 26:8, 12.\nASUKƆNKƆN NIM NE BERE\nOdiyifo Yeremia kyerɛwee sɛ: “Wim asukɔnkɔn mpo nim ne bere.” Ɛda adi sɛ na onim sɛnea asukɔnkɔn tumi tu kɔ mmeae afoforo wɔ bɔhyɛ asase no so no. Sɛ edu osutɔ bere a, wotumi hu asukɔnkɔn mfitamfitaa bɛyɛ 300,000 sɛ wɔatu fi Afrika nam Yordan Subon no mu rekɔ Europa Atifi fam. Nnomaa yi nam awosu so tumi hu bere a ɛsɛ sɛ wɔsan ba wɔn nkyi bɛtow nkosua, huane, na wɔhwɛ wɔn mma. Sɛnea nnomaa a wodi atutena yɛ no, wɔn nso, ‘wonim bere a wɔba.’—Yeremia 8:7.\nNhoma bi ka sɛ: “Nea ɛma nnomaa atutenadi yɛ nwonwa paa ne sɛ, wofi awosu mu na wɔyɛ saa.” (Collins Atlas of Bird Migration) Yehowa Nyankopɔn na ɔmaa nnomaa yi nyansa a wɔde di atutena. Nanso nnipa deɛ, ɔmaa yɛn nyansa a yɛde hu bere mu nsakrae. (Luka 12:54-56) Nnipa nte sɛ asukɔnkɔn a wofi awosu mu yɛ ade, mmom Onyankopɔn ho nimdeɛ na ɛma yehu bere a yɛwom yi ne nea ɛkyerɛ ankasa. Israelfo a na wɔwɔ Yeremia bere so no antumi anhu bere a na wɔwom no. Onyankopɔn kyerɛɛ nea enti a wɔanhu. Ɔkaa sɛ: “Yehowa asɛm na wɔapo yi, na nyansa bɛn na wɔwɔ?”—Yeremia 8:9.\nƐnnɛ, yɛwɔ adanse pii a ɛkyerɛ sɛ yɛte bere a Bible ka ho asɛm sɛ, “nna a edi akyiri” no mu. (2 Timoteo 3:1-5) Wubesuasua asukɔnkɔn na woahu ‘bere’ a yɛwom no?\nƆKƆRE ANIWA HWƐ ADE AKYIRIKYIRI\nWɔbɔ ɔkɔre din mpɛn pii wɔ Bible mu, na sɛ obi wɔ Bɔhyɛ Asase no so a, ɛnyɛ den koraa sɛ obehu ɔkɔre a watu nam wim na ne sunsum atɔ asase so. Sɛ ɔkɔre wɔ ne berebuw mu wɔ ɔbotan so nohoa a, ‘ɔhwehwɛ aduan; n’aniwa hwɛ ade akyirikyiri.’ (Hiob 39:27-29) N’aniwa hu ade yiye ara a ma otumi hu adanko a ɔwɔ akyirikyiri bɛyɛ kilomita baako.\nSɛnea ɔkɔre tumi “hwɛ ade akyirikyiri” no, saa ara na Yehowa nso tumi hu nea ebesi daakye. Ɛno nti Yehowa ka sɛ: “Me na mifi mfiase ka awiei asɛm, na mifi tete ka nea ensii.” (Yesaia 46:10) Yehowa nyansa ne ne nhumu nni ano, enti sɛ yetie n’afotu a, yebenya so mfaso.—Yesaia 48:17, 18.\nNnipa a wɔde wɔn ho to Onyankopɔn so no, Bible de wɔn toto ɔkɔre ho. Ɛka sɛ: “Wɔn a wɔde wɔn ho to Yehowa so no benya ahoɔden foforo. Wɔde ntaban betu te sɛ akɔre.” (Yesaia 40:31) Mframa na ɛma ɔkɔre tumi tu kɔ sorosoro. Sɛ ɔkɔre tu kɔ soro na odu baabi a mframa wɔ a, ɔtrɛw ne ntaban mu na ɛma otumi tu kɔ sorosoro dannan ne ho a ɔmmrɛ. Sɛ ɔkɔre tu kɔ soro saa a, ɛnyɛ n’ankasa ahoɔden na ɔde yɛ ade. Saa ara na wɔn a wɔde wɔn ho to Yehowa so no betumi ahwɛ kwan sɛ ɔbɛma wɔn “tumi a ɛboro onipa de so.”—2 Korintofo 4:7, 8.\n“SƐNEA AKOKƆBAATAN BOABOA NE MMA ANO”\nAkokɔbaatan ne ne mma\nAka kakra ama Yesu awu no, ogyinaa hɔ too n’ani hwɛɛ Yuda ahenkurow, na ɔde awerɛhow kaa sɛ: “Yerusalem, Yerusalem, wo a wukum adiyifo no na wusiw wɔn a wɔsomaa wɔn wo nkyɛn no abo—hwɛ mpɛn dodow ara a mepɛe sɛ meboaboa wo mma ano, sɛnea akokɔbaatan boaboa ne mma ano ne ntaban ase! Nanso moampɛ.”—Mateo 23:37.\nAde baako a nnomaa fi awosu mu yɛ ma ɛyɛ nwonwa ne sɛnea wɔbɔ wɔn mma ho ban no. Ntakraboa a wɔtow nkosua huane wɔn mma wɔ asase so, te sɛ akokɔ sɛɛ, bue wɔn ani hwɛ wɔn mma yiye paa. Sɛ akokɔ hu sɛ akorɔma nam wim a, osu frɛ ne mma no ma woguan bɛhyɛ ne ntaban ase ntɛm ara. Sɛ akokɔ mma hyɛ wɔn maame ntaban ase a, ɛbɔ wɔn ho ban fi owia hyew ne osutɔ a ano yɛ den ho. Saa ara na na anka Yesu pɛ sɛ ɔbɔ Yerusalemfo ho ban. Ɛnnɛ, Yesu to nsa frɛ yɛn sɛ yɛmmra ne nkyɛn mmɛhome na yɛnto asetena mu abɛbrɛsɛ ne dadwen nyinaa ngu.—Mateo 11:28, 29.\nNokwarem, yebetumi asua nneɛma pii afi nnomaa hɔ. Sɛ wohwɛ sɛnea wɔyɛ wɔn ade a, bɔ mmɔden sɛ wobɛkae sɛnea wɔde wɔn yɛ ntotoho wɔ Bible mu no. Ɛmmra sɛ wobɛkae asomfena na wakyerɛ baabi a yɛsom Yehowa ho anisɔ. Ma Onyankopɔn nhyɛ w’anidaso mu den, na ɛbɛma woanya ahoɔden atu sɛ ɔkɔre. Sɛ wopɛ honhom fam ahobammɔ a, ɛnde bra bɛhyɛ Yesu ntaban ase sɛnea akokɔ ba hyɛ ne maame ntaban ase na onya ahobammɔ no. Afei hwɛ asukɔnkɔn na hu sɛnea nneɛma a ɛresisi wɔ wiase no ma yehu bere a yɛwom no.\nNea Bible Ka Fa Ɔsoro Ho


Gye Yehowa Mmara a Ɛfa Abrabɔ Ho no Tom\nKENKAN WƆ Abui Acholi Afrikaans Aja Albanian Alur Amharic Arabic Armenian Ateso Aukan Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bissau Guinean Creole Boulou Brazilian Sign Language Bulgarian Cakchiquel (Central) Cambodian Catalan Cebuano Chavacano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuabo Chuvash Cibemba Cinamwanga Cinyanja Croatian Czech Dangme Danish Dayak Ngaju Digor Douala Drehu Dutch Edo Efik English Esan Estonian Ewe Faroese Fijian Finnish Fon French Ga Galician Garifuna Georgian German Gokana Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hmong (White) Hungarian Iban Ibanag Ibinda Icelandic Igbo Iloko Indonesian Isoko Italian Japanese Javanese Jula Kabiye Kabuverdianu Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mende Mexican Sign Language Mixe Mixtec (Guerrero) Mizo Mongolian Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Niuean Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Pangasinan Papiamento (Curaçao) Persian Pidgin (Cameroon) Polish Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Runyankore Russian Rutoro Samoan Sangir Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarahumara (Central) Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Valencian Venda Vezo Vietnamese Wallisian Waray-Waray Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nYehowa Nyankopɔn akyerɛ nnipa sɛnea ɛsɛ sɛ wɔbɔ wɔn bra. Ɛho nhwɛso ne sɛ, Onyankopɔn ahyɛ sɛ ɔbea ne ɔbarima na ɛsɛ sɛ wɔware, na ɛnsɛ sɛ wɔtetew mu. (Mt 19:4-6, 9) Ɔkasa tia nna mu ɔbrasɛe biara. (1Ko 6:9, 10) Sɛnea ɛsɛ sɛ ne nkurɔfo siesie wɔn ho, ne ntade a ɛsɛ sɛ wɔhyɛ mpo, wɔama wɔn ɛho akwankyerɛ na ama wɔada nsow.—De 22:5; 1Ti 2:9, 10.\nƐnnɛ, nnipa pii mfa Yehowa gyinapɛn anaa ne mmara nyɛ hwee. (Ro 1:18-32) Mmom, ntadehyɛ ne ahosiesie a aba so ne sɛnea nnipa dodow no ara bɔ wɔn bra na wodi akyi. Nnipa bebree yɛ bɔne akɛseakɛse de hoahoa wɔn ho, na sɛ obi nyɛ nea wɔyɛ no bi a wɔkasa tia no.—1Pe 4:3, 4.\nYehowa Adansefo deɛ, Onyankopɔn mmara a ɛfa abrabɔ ho no, ɛsɛ sɛ yɛde akokoduru gyina akyi. (Ro 12:9) Yɛbɛyɛ no sɛn? Ɛsɛ sɛ yɛfa anifere kwan so ma nkurɔfo hu abrabɔ a Yehowa pene so. Yɛn ankasa nso, ɛsɛ sɛ yɛkɔ so ma yɛn abrabɔ ho tew; ɛnsɛ sɛ efĩ ne nkekae biara ba ho. Yɛmfa no sɛ yɛrepaw ntade a yɛbɛhyɛ ne sɛnea yebesiesie yɛn ho. Yebetumi abisa yɛn ho sɛ: ‘Yehowa gyinapɛn anaa ne mmara na ɛkyerɛ me kwan anaasɛ wiase no deɛ? Ntade a mehyɛ ne sɛnea misiesie me ho kyerɛ sɛ meyɛ Kristoni a misuro Nyankopɔn?’ Anaa yɛmfa no sɛ yɛrepɛ sini anaa dwumadi bi ahwɛ. Yebetumi abisa yɛn ho sɛ: ‘Yehowa ani begye sini anaa dwumadi yi ho? Ɛbɛma mabɔ me bra sɛnea Yehowa pɛ anaa sɛnea wiase no pɛ? Nneɛma a mede gyigye m’ani no, ɛbɛma ayɛ den ama me sɛ mɛbɔ bra pa? (Dw 101:3) Ebetumi ato m’abusuafo ne afoforo hintidua?’—1Ko 10:31-33.\nSɛnea Yehowa pɛ sɛ yɛbɔ yɛn bra no, adɛn nti na ehia paa sɛ yegye tom? Ɛrenkyɛ biara Kristo Yesu bɛsɛe amanaman no, na wayi abɔnefosɛm nyinaa afi hɔ. (Hes 9:4-7) Wɔn a wɔreyɛ Onyankopɔn apɛde nko ara na ɛbɛka. (1Yo 2:15-17) Ɛnde, Yehowa mmara a ɛfa abrabɔ ho no, momma yennye ntom. Ɛno bɛma wɔn a wohu yɛn abrabɔ pa no ahyɛ Onyankopɔn anuonyam.—1Pe 2:11, 12.\nMe ntadehyɛ ne m’ahosiesie kyerɛ sɛ hena mmara na ɛkyerɛ me sɛnea memmɔ me bra?\nMONHWƐ VIDEO A YƐATO DIN BRA BƐYƐ YEHOWA ADAMFO—ƆBAA BAAKO, BARIMA BAAKO NO. MUWIE A, MUNSUSUW NSƐMMISA YI HO:\nAdɛn nti na nyansa wom sɛ yɛde Yehowa gyinapɛn anaa ne mmara bɛbɔ yɛn bra?\nAdɛn nti na ɛsɛ sɛ awofo de Yehowa mmara a ɛfa abrabɔ ho kyerɛkyerɛ wɔn mma fi wɔn mmofraase pɛɛ?\nƐdɛn na mmofra ne mpanyin nyinaa betumi ayɛ de aboa nkurɔfo ama wɔanya Onyankopɔn papayɛ so mfaso?\nƐDƐN NA WOBƐKA BERE A OBI AKA SƐ . . .\n“Wubu ɔbarima ne ɔbarima anaa ɔbea ne ɔbea nna sɛn?”\n“Nea Bible ka fa ɔbarima ne ɔbarima anaa ɔbea ne ɔbea nna ho no ntease nnim!”\n“Mmarima a ɛne mmarima da ne mmea a ɛne mmea da no, wɔrentumi nsesa; yɛde woo wɔn.”\n(yp1-E ti 23; yp2-E ti 28)


1 Samuel 31 ASCB - Matej 31 CRO\n1Afei, Filistifoɔ no ko tiaa Israel. Israelfoɔ no dwanee wɔ wɔn anim, na wɔkunkumm pii wɔ Gilboa bepɔ so. 2Filistifoɔ no kɔɔ Saulo ne ne mmammarima so, kunkumm wɔn mu baasa a ɛyɛ Yonatan, Abinadab ne Malki-Sua. 3Ɔko no mu yɛɛ den wɔ baabi a na Saulo wɔ hɔ. Filistifoɔ agyantofoɔ no bɛn no, na wɔpiraa no kɛse pa ara.\n4Saulo firi yea mu ka kyerɛɛ nʼakodeɛkurafoɔ no sɛ, “Twe wo akofena no, na fa wɔ me, na wɔn a wɔntwaa twetia no amfa wɔn akofena ammɛwɔ me, angu mʼanim ase.”\nNa nʼakodeɛkurafoɔ no suroo sɛ ɔbɛyɛ saa. Enti, Saulo twee ɔno ankasa akofena sinaa ne ho wɔ so. 5Ɛberɛ a nʼakodeɛkurafoɔ no hunuu sɛ wawuo no, ɔno nso sinaa ne ho wɔ nʼankasa akofena no so, na ɔwu daa ne ho. 6Enti, Saulo ne ne mma mmarima baasa, nʼakodeɛkurafoɔ ne nʼakodɔm nyinaa totɔɔ saa ɛda no.\n7Ɛberɛ a Israelfoɔ a wɔwɔ Yesreel bɔnhwa no fa baabi ne Yordan agya no hunuu sɛ Israel akodɔm no adi nkoguo, na Saulo nso ne ne mmammarima no nso atotɔ no, wɔgyaa wɔn nkuro hɔ dwaneeɛ. Na Filistifoɔ no bɛtenaa hɔ.\n8Adeɛ kyeeɛ a Filistifoɔ kɔyiyii atɔfoɔ no ho no, wɔhunuu Saulo ne ne mmammarima baasa no amu wɔ Gilboa bepɔ so. 9Enti, wɔtwaa Saulo ti, yiyii nʼakodeɛ nyinaa. Afei, wɔbɔɔ Saulo wuo no dawuro wɔ wɔn abosomfie, ne ɔman no mu nyinaa. 10Wɔde nʼakodeɛ no kɔguu Astoret asɔreeɛ so, na wɔkyekyeree nʼamu no fam kuropɔn Bet-San ɔfasuo ho.\n11Na Yabes Gileadfoɔ tee deɛ Filistifoɔ ayɛ Saulo no, 12wɔn akofoɔ twaa ɛkwan anadwo mu no nyinaa kɔɔ Bet-San kɔfaa Saulo ne ne mmammarima baasa no amu firii ɔfasuo no ho. Wɔde kɔɔ Yabes bɛhyee wɔn. 13Afei, wɔfaa wɔn nnompe kɔkoraa no odum dua no ase wɔ Yabes, na wɔdii mmuada nnanson.\nASCB : 1 Samuel 31


Cynthia Mamle Morrison - Wikipedia\nCynthia Mamle Morrison a ɔwoo no wɔ ɔpepon bosome da a etɔ so du-nson, wɔ afe apem aha_nkron aduosia nan yɛ amanyɔ nii a ɔfiri Ghana ena ɔsane ka New Patriotic Party amanyɔkuo no ho. Mprenpren ɔyɛ mmerahyɛ badwanii a ɔhwɛ Agona West mpɛsuaso. Wɔ ɔsanaa bosome da a etɔ so nkron mfeɛ mpem mmienu ne du-nnwɔtwe mu no, ɔtoo wɔn nsa ferɛ no sɛ ɔmɛ yɛ ɔmansaofoɔ a ɔhwɛ mmaa ne mmerema, nkɔdaa ne ahobanbɔ so a ɛyɛ ɔmanpanin Nana Akuffo Addo na ɔferɛ no.\n1 Nkɔdaa Birem Abrabɔ ne Sukuusem\n2 ɔno Ankasa N'abrabɔ\n3 Nádɔeɛ ne N'abrabɔ\nNkɔdaa Birem Abrabɔ ne Sukuusem\nɔwoo Cynthia wɔ ɔpɛpɔn bosome da etɔ so du-nson wɔ afe apem aha-nkron aduosia na wɔ Elmina mfimfini mant3m. ɔgyee tikya 'training' abɔdini krataa wɔ Maria Montessori "training" suapɔn no mu wɔ afe apem aha_nkron aduokrom mmienu, ɔsane nso wɔ aduane noa mu abodini krataa.\nɔno Ankasa N'abrabɔ\nɔware Herbert Morrisson a ɔne no wɔ nkɔdaa nson. ɔyɛ Kristo nii.\nNádɔeɛ ne N'abrabɔ\nMrs. Cynthia Morrison dii mfeɛ aduonum mmienu no, ɔyɛɛ adeɛ de noɔma bi te sɛ nkɔnwa a ayarefoɔ tena mu, adeɛ a ɛboa anifrafoɔ ne krɔɔkye kɔ kɔkyɛɛɛ se ɛka n'awodadie no ho.\nCynthia sii akan na ɔdii New Patriotic Party mmerahyɛbadwan akonnwa no maa Agona West mpɛsuaso wɔ mfimfini mantɛm .ɔdii saa akansie yi wɔ mfeɛ mpem mmienu ne du nsia abatoɔ no mu.Nkrɔfoɔ mmienu bi nso a ɔmo sii akan no bi a ɔmo de Charles Obeng Inkoom a ɔwɔ National Democratic Congress kuo no mu ne Eans Inkoom a ɔwɔ Conventions People Party nso sii akan no bi wɔ mfeɛ mpem mmienu ne du-nsia abatoɔ ketoa no mu wɔ Agona West mpɛsuaso. Aba a na ɛye 56,876 no, Cynthia nyaa mu 32,770 a ɛkyerɛse wánya ɔha mu nkyikye mu 58.03 wɔ aba no mu.\nRetrieved from "https://tw.wikipedia.org/w/index.php?title=Cynthia_Mamle_Morrison&oldid=19671"\nThis page was last edited on 1 June 2019, at 15:45.


Romafo 6 | Intanɛt So Bible| Wiase Foforɔ Nkyerɛaseɛ\n6 Enti dɛn na yɛnka? Yɛntena bɔne mu, na adom adɔɔso anaa?+ 2 Dabida! Sɛ yɛawu ama bɔne+ a, ɛbɛyɛ dɛn na yɛakɔ so atena ase wɔ mu?+ 3 Anaasɛ munnim sɛ yɛn a wɔbɔɔ yɛn asu kɔɔ Kristo Yesu mu+ no nyinaa, wɔbɔɔ yɛn asu kɔɔ ne wu mu?+ 4 Enti wɔnam asu a wɔbɔɔ yɛn kɔɔ ne wu mu no so siee+ yɛne no, na sɛnea wɔnam Agya no anuonyam so nyan Kristo fii awufo mu+ no, yɛn nso yɛanantew asetena foforo mu+ saa ara. 5 Na sɛ yɛne no ayɛ biako wɔ ɔkwan a ɔfaa so wui+ mu a, ɛnde ɔkwan biara so yɛne no bɛyɛ biako wɔ ne nyan nso mu;+ 6 efisɛ yenim sɛ wɔde yɛn nipasu dedaw no aka ne ho abɔ asɛndua mu,+ sɛnea ɛbɛyɛ a yɛn nipadua a bɔne aka no no ntumi nyɛ adwuma,+ na yɛankɔ so anyɛ bɔne nkoa+ bio. 7 Efisɛ nea wawu no, wɔabu no bem afi ne bɔne ho.+ 8 Afei nso, sɛ yɛne Kristo awu a, yegye di sɛ yɛne no bɛtena ase+ nso. 9 Na yenim sɛ seesei a wɔanyan Kristo afi awufo mu+ no, ɔrenwu bio;+ owu nni ne so tumi bio. 10 Na wu a owui no, owu maa bɔne prɛko;+ nanso ase a ɔte no de, ɔte ma Onyankopɔn.+ 11 Saa ara na mo nso: mummu mo ho sɛ moawu+ ama bɔne, na mote ase+ ma Onyankopɔn wɔ Kristo Yesu mu. 12 Enti mommma bɔne nnkɔ so nnni hene+ wɔ mo nipadua a ebewu no so, na munntie n’akɔnnɔ.+ 13 Saa ara nso na ɛnsɛ sɛ mode mo akwaa ma bɔne+ sɛ amumɔyɛ akode,+ na mmom momfa mo ho mma Onyankopɔn sɛ wɔn a wɔanyan+ afi awufo mu, na momfa mo akwaa mma Onyankopɔn sɛ trenee akode.+ 14 Na ɛnsɛ sɛ bɔne nya mo so tumi, efisɛ munni mmara ase,+ na mmom adom ase.+ 15 Afei dɛn? Esiane sɛ yenni mmara+ ase na mmom yɛwɔ adom+ ase nti yɛnyɛ bɔne anaa? Dabida! 16 Munnim sɛ obiara a mode mo ho ma no sɛ nkoa na mutie no no, tie a mutie no nti ɔno na moyɛ ne nkoa,+ sɛ́ ɛyɛ bɔne+ a ɛkɔ owu mu+ anaa osetie+ a ɛkɔ trenee mu+ no? 17 Nanso aseda nka Onyankopɔn sɛ na moyɛ bɔne nkoa, na afei de mufi koma mu ayɛ osetie ama nkyerɛkyerɛ a wɔde mo ahyɛ ase+ no. 18 Yiw, esiane sɛ wɔma modee mo ho+ fii bɔne ho nti, mobɛyɛɛ trenee+ nkoa.+ 19 Esiane mo honam+ a ɛyɛ mmerɛw nti, mede nnipa kasa na ɛrekasa kyerɛ mo: na sɛnea mode mo akwaa+ yɛɛ nkoa maa efĩ+ ne mmaratode de kɔɔ mmaratode mu no, saa ara na afei momfa mo akwaa nyɛ nkoa mma trenee nkɔ ahotew mu.+ 20 Efisɛ bere a na moyɛ bɔne nkoa+ no, na moade mo ho afi trenee ho. 21 Ɛnde aba+ bɛn na na mowɔ saa bere no? Nneɛma+ a seesei ɛyɛ mo aniwu. Na saa nneɛma no awiei yɛ owu.+ 22 Nanso afei, esiane sɛ wɔma modee mo ho fii bɔne ho na mobɛyɛɛ Onyankopɔn nkoa+ nti, moresow aba+ wɔ kronkronyɛ kwan so, na n’awiei yɛ daa nkwa.+ 23 Efisɛ bɔne akatua ne owu,+ na akyɛde+ a Onyankopɔn de ma ne daa nkwa+ a ɛnam yɛn Awurade Kristo Yesu so.+


13 Enti Abram fii Egypt kɔɔ Negeb,+ ɔne ne yere ne nea ɔwɔ nyinaa, na na Lot ka ne ho. 2 Ná Abram anya nyɛmmoa ne dwetɛ ne sika kɔkɔɔ bebree.+ 3 Afei ofii Negeb dii atutena baa Betel, na ɔkɔɔ beae a odii kan sii ne ntamadan wɔ Betel ne Ai+ ntam no, 4 baabi a odii kan sii afɔremuka no,+ na Abram bɔɔ Yehowa din+ wɔ hɔ. 5 Lot a na ɔka Abram ho no nso nyaa nguan ne anantwi ne ntamadan. 6 Afei na wɔkyere so wɔ asase no so, efisɛ na wɔn agyapade dɔɔso na na wɔnsen so bio.+ 7 Enti akasakasa baa Abram mmoahwɛfo ne Lot mmoahwɛfo ntam; saa bere no na Kanaanfo ne Perisifo na wɔte asase no so.+ 8 Ɛnna Abram ka kyerɛɛ Lot+ sɛ: “Mesrɛ wo, mma akasakasa biara mmma me ne wo ntam anaa me mmoahwɛfo ne wo mmoahwɛfo ntam, efisɛ yɛyɛ anuanom.+ 9 Hwɛ, ɛnyɛ asase na ɛda w’anim tɛtrɛɛ yi? Mesrɛ wo tew wo ho fi me ho. Wofa benkum a, mɛfa nifa; na sɛ wofa nifa a, mɛfa benkum.”+ 10 Ɛnna Lot maa n’ani so hwɛɛ Yordan Mantam no nyinaa+ kosii Soar,+ na ohui sɛ nsu wɔ hɔ te sɛ Yehowa turo+ ne Egypt asase, ansa na Yehowa bɛsɛee Sodom ne Gomora. 11 Enti Lot paw Yordan Mantam no nyinaa, na otu kɔtenaa apuei fam. Afei obiara tew ne ho. 12 Abram tenaa Kanaan asase so, na Lot kɔtenaa Yordan Mantam no nkurow mu.+ Akyiri yi, okosii ne ntamadan wɔ Sodom kurotia. 13 Ná Sodomfo yɛ nnebɔneyɛfo a wɔyɛ atantanne wɔ Yehowa anim.+ 14 Akyiri yi, bere a na Lot atew ne ho no, Yehowa ka kyerɛɛ Abram sɛ: “Mesrɛ wo, gyina baabi a wowɔ no na ma w’ani so hwɛ atifi ne anafo, apuei ne atɔe.+ 15 Asase a w’ani tua yi nyinaa mede bɛma wo ne w’asefo afebɔɔ.+ 16 Na mɛma w’asefo ayɛ sɛ asase so anhwea ma enti sɛ obi betumi akan asase so anhwea a, ɛnde obetumi akan w’asefo nso.+ 17 Sɔre kɔfa asase no so, na hwɛ ne tenten ne ne tɛtrɛtɛ, efisɛ wo ara na mede bɛma wo.”+ 18 Abram kɔɔ so tenaa ntamadan mu. Akyiri yi, ɔkɔtenaa Mamre nnua akɛse+ a ɛwɔ Hebron+ no mu, na osii afɔremuka maa Yehowa wɔ hɔ.+


1 Timoteo 3 | Intanɛt So Bible| Wiase Foforɔ Nkyerɛaseɛ\nTimoteo Nhoma a Edi Kan 3:1-16\nNea ɛma obi bɛyɛ ɔhwɛfo (1-7)\nNea ɛma obi bɛyɛ asafo mu ɔsomfo (8-13)\nOnyamesom pa ho ahintasɛm kronkron (14-16)\n3 Asɛm yi yɛ nokware: Sɛ ɔbarima bi rebɔ ne ho mmɔden sɛ ɔbɛba abɛyɛ ɔhwɛfo+ a, na ɔrepɛ adwuma pa. 2 Enti ɛsɛ sɛ ɔhwɛfo yɛ obi a ne ho nni asɛm, ɛsɛ sɛ ɔyɛ okunu a ɔwɔ yere baako, ɔnyɛ nneɛma ntra so,* n’adwene mu da hɔ,*+ ɔyɛ n’ade pɛpɛɛpɛ, ɔpɛ ahɔhoyɛ,+ otumi kyerɛkyerɛ,+ 3 ɔnyɛ ɔkɔwensani,+ ɔmpɛ ntɔkwaw,* na mmom ɔte asɛm ase,+ ɔnyɛ obi a ɔne nkurɔfo ham,+ ɔnyɛ sikanibere,+ 4 ɔyɛ ɔbarima a odi* n’ankasa fifo so yiye, ne mma ani da fam paa, na wɔbrɛ wɔn ho ase ma no+ 5 (na sɛ obi nnim sɛnea obedi* n’ankasa fifo so a, ɔbɛyɛ dɛn atumi ahwɛ Onyankopɔn asafo so?), 6 ɛnsɛ sɛ ɔyɛ obi a waba gyidi no mu foforo,*+ efisɛ anhwɛ a ɔbɛyɛ ahomaso na wahwe atemmu a wɔde ama Ɔbonsam no mu. 7 Bio nso, ɛsɛ sɛ wɔn a wonni asafo no mu di ne ho adanse pa,*+ sɛnea ɛbɛyɛ a n’anim rengu ase na ɔntɔ Ɔbonsam afiri mu. 8 Asafo mu asomfo nso, ɛsɛ sɛ wɔma wɔn ani da fam, sɛ wɔka asɛm a, ɛnsɛ sɛ wɔdan wɔn ano,* ɛnsɛ sɛ wɔnom nsã boro so, ɛnsɛ sɛ wɔyɛ adifudepɛ hwehwɛ mfaso bɔne,+ 9 na ɛsɛ sɛ wɔde ahonim* a emu tew kura gyidi no ho ahintasɛm kronkron no mu.+ 10 Afei nso, ɛsɛ sɛ wodi kan sɔ eyinom hwɛ sɛ wɔfata, na sɛ asɛm biara nni wɔn ho+ a, wɔama wɔasom sɛ asomfo. 11 Mmea nso, ɛsɛ sɛ wɔma wɔn ani da fam, wɔnnsɛe nkurɔfo din,+ wɔnnyɛ nneɛma nntra so;* ɛsɛ sɛ wodi nokware wɔ biribiara mu.+ 12 Asafo mu somfo nyɛ okunu a ne yere yɛ baako, obi a odi ne mma ne n’ankasa fifo so yiye. 13 Na mmarima a wɔsom yiye no nya din pa,* na wotumi de ahotoso kɛse kasa wɔ gyidi a ɛwɔ Kristo Yesu mu no mu. 14 M’ani da so sɛ mɛba wo nkyɛn nnansa yi ara, nanso merekyerɛw eyinom abrɛ wo, 15 na sɛ ɛba sɛ mekyɛ a, woahu ɔkwan a ɛsɛ sɛ wofa so bɔ wo bra wɔ Onyankopɔn fi,+ kyerɛ sɛ, Onyankopɔn teasefo no asafo a ɛne nokware no dum ne ne nnyinaso no. 16 Nokwarem no, akyinnye biara nni ho sɛ onyamesom pa ho ahintasɛm kronkron yi sõ: ‘Woyii no adi ɔhonam mu,+ wobuu no bem honhom mu,+ oyii ne ho adi kyerɛɛ abɔfo,+ wɔkaa ne ho asɛm wɔ amanaman mu,+ wogyee no dii wɔ wiase,+ wogyee no kɔɔ ɔsoro wɔ anuonyam mu.’\n^ Anaa “ɔkari pɛ wɔ ne nneyɛe mu.”\n^ Anaa “obu atɛn pa; onim nyansa.”\n^ Anaa “ɔntow twɛre.”\n^ Anaa “ɔhwɛ.”\n^ Anaa “ɔbɛhwɛ.”\n^ Anaa “ɛnsɛ sɛ ɔyɛ abɛɛfo.”\n^ Anaa “bɔ no din pa.”\n^ Anaa “ɛnsɛ sɛ nnaadaa ba wɔn kasa mu; ɛnsɛ sɛ wɔyɛ ano nta.”\n^ Anaa “wɔnkari pɛ wɔ wɔn nneyɛe mu.”\n^ Anaa “gyinabea pa.”


Genesis 29 | Intanɛt So Bible| Wiase Foforɔ Nkyerɛaseɛ\nYakob ne Rahel hyiae (1-14)\nNá Yakob pɛ Rahel (15-20)\nYakob waree Lea ne Rahel (21-29)\nMma baanan a Yakob ne Lea woe ni: Ruben, Simeon, Lewi, ne Yuda (30-35)\n29 Afei Yakob toaa n’akwantu no so kɔɔ nnipa a wɔte Apuei fam no asaase so. 2 Na ohui sɛ abura bi wɔ asaase no so a nguankuw abiɛsa butubutuw ho, efisɛ saa abura no mu nsu na na wɔsaw ma mmoa no nom. Ná ɔbo kɛse bi kata abura no ano. 3 Sɛ wɔboaboa nguan no nyinaa ano wɔ hɔ a, woyi ɔbo no fi abura no ano, na wɔama nguan no nsu anom; wowie a, na wɔasan de ɔbo no ato abura no ano. 4 Yakob bisaa wɔn sɛ: “Me nuanom, ɛhe na mufi?” na wobuae sɛ: “Yefi Haran.”+ 5 Obisaa wɔn sɛ: “Munim Nahor+ banana Laban?”+ Ɛnna wɔkae sɛ: “Yenim no.” 6 Ɛnna obisaa wɔn sɛ: “Ne ho ye anaa?” Wobuae sɛ: “Ne ho ye. Na ne babea Rahel+ mpo na ɔde nguan reba no!” 7 Afei ɔkae sɛ: “Sɛ́ ade nsae, na bere nsoe sɛ moboaboa mmoa no ano. Momma nguan no nsu nnom na momma wonkodidi.” 8 Ɛnna wobuae sɛ: “Yenni ho kwan sɛ yɛyɛ saa gye sɛ nguan no nyinaa ba ha ansa na yɛayi ɔbo no afi abura no ano. Saa bere no na yɛma nguan no nsu nom.” 9 Bere a ogu so ne wɔn rekasa no, Rahel de ne papa nguan bae, efisɛ na ɔyɛ oguanhwɛfo. 10 Bere a Yakob huu ne wɔfa Laban ba Rahel ne Laban nguan no, ɛhɔ ara na Yakob kopiaa ɔbo no fii abura no ano, na ɔmaa ne wɔfa Laban nguan no nsu. 11 Afei Yakob few Rahel ano na ɔmaa ne nne so sui. 12 Yakob ka kyerɛɛ Rahel sɛ ne maame ne Rebeka, enti Rahel papa yɛ ne busuani.* Ɛnna Rahel de mmirika kɔka kyerɛɛ ne papa. 13 Bere a Laban+ tee ne wɔfase Yakob ho asɛm ara pɛ na ɔde mmirika kohyiaa no. Afei ɔbam no few n’ano, na ɔde no baa ne fi. Na Yakob kaa nea asi nyinaa kyerɛɛ Laban. 14 Laban ka kyerɛɛ no sɛ: “Ampa ara, woyɛ me dompe ne me honam.”* Enti ɔne no tenae bosome baako. 15 Afei Laban ka kyerɛɛ Yakob sɛ: “Esiane sɛ woyɛ me busuani*+ nti wobɛsom me kwa anaa? Dɛn na memfa ntua wo ka?+ Ka kyerɛ me.” 16 Ná Laban wɔ mma mmea baanu. Ɔpanyin no din de Lea, na kumaa no de Rahel.+ 17 Nanso na Lea aniwa mma nhyɛ da nyɛ fɛ, na Rahel de, na ɔyɛ ɔbea a ne ho yɛ fɛ na ne ho twa. 18 Ná Yakob pɛ Rahel, enti ɔkae sɛ: “Ma mensom wo mfe ason na fa wo babea kumaa Rahel ma me.”+ 19 Ɛnna Laban kae sɛ: “Eye sɛ mede no bɛma wo sen sɛ mede no bɛma ɔbarima foforo. Kɔ so tena me nkyɛn.” 20 Na Rahel nti, Yakob somee mfe ason,+ nanso ɛyɛɛ n’ani so sɛ nna kakraa bi efisɛ na ɔdɔ no. 21 Afei Yakob ka kyerɛɛ Laban sɛ: “Me bere aso, enti fa me yere ma me, na me ne no nna.” 22 Ɛnna Laban frɛfrɛɛ nnipa a wɔtete hɔ nyinaa behyiae, na ɔtow pon. 23 Nanso ade sae no, ne babea Lea mmom na ɔde no brɛɛ no sɛ ɔne no nna. 24 Afei nso, Laban de n’afenaa Silpa maa ne babea Lea sɛ n’abaawa.+ 25 Ade kyee no, ɔnkɔhwɛ a Lea ni! Enti obisaa Laban sɛ: “Dɛn na woayɛ me yi? Ɛnyɛ Rahel nti na mesom wo? Adɛn nti na woadaadaa me?”+ 26 Ɛnna Laban buae sɛ: “Ɛha de, yɛnyɛ no saa. Yɛn de, yɛmfa akumaa no mma aware ansa na ɔpanyin no aware. 27 Wo ne ɔbea yi ntena nnawɔtwe. Ɛno akyi no, mede ɔbea baako yi nso bɛma wo na woasom me mfe ason aka ho.”+ 28 Yakob penee so ne ɔbea no tenae maa nnawɔtwe no soe, na ɛno akyi no Laban de ne ba Rahel maa no aware. 29 Afei nso, Laban de n’afenaa Bilha+ maa Rahel sɛ n’abaawa.+ 30 Ɛnna Yakob ne Rahel nso dae, na na ɔdɔ Rahel sen Lea, na ofii ase som Laban mfe ason bio.+ 31 Bere a Yehowa hui sɛ Lea kunu nnɔ* no no, ɔma onyinsɛnee;*+ Rahel de, na ontumi nnyinsɛn.+ 32 Afei Lea nyinsɛn woo ɔbabarima na ɔtoo no din Ruben,*+ na ɔkae sɛ: “Yehowa abɛhwɛ m’amanehunu.+ Afei de, me kunu bɛdɔ me.” 33 Na ɔsan nyinsɛn woo ɔbabarima, na ɔkae sɛ: “Yehowa ate sɛ me kunu nnɔ me, enti na wama me oyi nso.” Na ɔtoo no din Simeon.*+ 34 Na onyinsɛn bio woo ɔbabarima, na ɔkae sɛ: “Afei de, me kunu bɛka aba me ho, efisɛ mawo mma mmarima baasa ama no.” Enti ɔtoo no din Lewi.*+ 35 Na ɔsan nyinsɛn woo ɔbabarima, na ɔkae sɛ: “Afei de, mɛkamfo Yehowa.” Enti ɔtoo no din Yuda.*+ Afei awo no tew kɔe.\n^ Nt., “ne nua.”\n^ Anaa “me ho nipa a me ne wo fi mogya baako mu.”\n^ Nt., “me nua.”\n^ Nt., “tan.”\n^ Nt., “obuee ne yam.”\n^ Ɛkyerɛ, “Hwɛ, Ɔbabarima!”\n^ Ɛkyerɛ, “Wate.”\n^ Ɛkyerɛ, “Ka Fam Ho; Ka Bata Ho.”\n^ Ɛkyerɛ, “Nkamfo; Ade a Wɔkamfo.”


Obi Nni Ahoɔden Mpo a, ne Gyidi Tumi Yɛ Den | Asetenam Nsɛm\nKENKAN WƆ Afrikaans Albanian Amharic Arabic Armenian Aymara Bengali Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Malayalam Maltese Marathi Maya Nepali Norwegian Nyaneka Nzema Ossetian Papiamento (Aruba) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tamil Tatar Telugu Thai Tigrinya Tshiluba Tsonga Tswana Turkish Tuvaluan Twi Ukrainian Umbundu Uzbek Venda Vietnamese Xhosa Yoruba Zulu\nObi Nni Ahoɔden Mpo a, ne Gyidi Tumi Yɛ Den\nMaite Morlans anom asɛm\nSɛ wuhu me a, wobɛka sɛ mawu awie ara ne sa. Mete mmubuafo akongua mu, na me mu duru yɛ kilogram 29 pɛ. Minni ahoɔden, nanso mafa nneɛma pii mu ama me gyidi ayɛ den. Ma menkyerɛ nea enti a mereka saa.\nBere a na madi mfe anan\nFrance anafo fam akuraa bi ase na na m’awofo te. Sɛ mekae me mmofraberem a, na m’ani agye. Me papa yɛɛ adonko maa me, na na mitu mmirika twa yɛn fie hɔ hyia ma me ho bae me. Afe 1966 mu no, Yehowa Adansefo fii ase baa yɛn fie, na na wɔne me papa taa bɔ nkɔmmɔ kyɛ. Bɛyɛ abosome ason akyi no, me papa sii gyinae sɛ ɔbɛyɛ Ɔdansefo. Ankyɛ na me maame nso kɔkaa ne ho. Ná anigye wɔ yɛn fie paa.\nAkyiri yi yetu kɔɔ m’awofo kurom Spain, na ɛhɔ na m’amanehunu fii ase. Me nsa ne me nanpɔw so fii ase tutuu me. Yekyinii adɔkotafo so mfe abien. Akyiri yi na yekohuu dɔkota bi a wakwadare sesaborɔ ayaresa mu, na ɔde awerɛhow kae sɛ, “Baabi a adu no de, yentumi nyɛ ho hwee.” Ɛhɔ ara na me maame hyɛɛ ase sui. Ɔdan a na yɛwom no nko ara mpo, na ama me koma atu. Afei nea na mete no m’asom ara ne edin huhuuhu bi te sɛ autoimmune chronic illness ne juvenile polyarthritis. * Ná meyɛ abeawa a madi mfe du pɛ, enti nea ɛrekɔ so no, na menhyɛ da nte ase, nanso mihui sɛ ɛnyɛ asɛm papa.\nDɔkota no kae sɛ wɔmfa me nkɔto baabi a wɔhwɛ mmofra yare. Yekoduu hɔ no, mehwɛ baabi a wɔde me rekɔtena no a, nokwarem, na ɛyɛ awerɛhow. Ná ɛhɔ mmara dɔɔso dodo. Mmea a wɔhwɛ yɛn so no twitwaa me ti nhwi gui, na wɔhyɛɛ me atade yuu a mmofra a wɔwɔ hɔ hyɛ no bi. Mifii ase sui, na mibisaa me ho sɛ, ‘Ɛha de, mɛyɛ dɛn atena?’\nMIHUU YEHOWA NSA WƆ ME SO\nNá m’awofo de Yehowa som atete me, enti mamfa me ho anhyɛ Katolek asɔre amanne biara mu wɔ ayaresabea hɔ. Nanso na mmea a wɔhwɛ yɛn so no nte me ase. Misu frɛɛ Yehowa sɛ ɔmmma ne werɛ mmfi me. Ankyɛ koraa na mihui sɛ Yehowa kura me mu sɛnea agya a ɔwɔ ɔdɔ yɛ ne ba no.\nMemeneda nko ara na na wɔma m’awofo kwan ma wɔba me nkyɛn; ɛno mpo, na wɔmma wɔn nkyɛ. M’awofo brɛɛ me Bible ho nhoma kenkanee, na ɛmaa me gyidi yɛɛ kɛse. Ná wɔmpene mma obiara mfa nhoma mmrɛ mmofra no, nanso me de, m’awofo brɛɛ me nhoma, na wɔansiw kwan. Enti da biara na mekenkan nhoma no ne Bible. Afei nso, na metaa ka m’anidaso ho asɛm kyerɛ mmeawa a mene wɔn wɔ hɔ no. Saa anidaso no ne sɛ mɛtena ase daa wɔ asase so Paradise; ɛhɔ de, obiara renyare bio. (Adiyisɛm 21:3, 4) Ɛwom, ɛtɔ mmere bi a na m’ani nka na me werɛ nso tumi how, nanso na m’ani gye, efisɛ Yehowa mu gyidi ne ahotoso a mewɔ no, na ɛreyɛ kɛse.\nMedaa hɔ abosome asia ansa na wɔreyi me akɔ fie. Ná yare no da so wɔ hɔ, nanso m’ani gyei sɛ masan akɔ m’awofo nkyɛn. Me nan ne me nsa koakoae, na m’ahotutu no nso yɛɛ kɛse. Enti mede ɛyaw na enyinii. Nanso midii mfe 14 no, na masi me bo sɛ mɛsom me soro Agya no sɛnea m’ahoɔden betumi, enti mebɔɔ asu. Ɛno akyi mpo no, ɛwom ara a, na mete nka sɛ ɔne me anni no yiye. Mebɔ mpae a, mitumi bisa no sɛ, “Adɛn, me nko ara, bɔne bɛn na mayɛ? Mesrɛ wo, sa me yare. Enti brɛ a merebrɛ yi, wunhu?”\nMe mmabunbere mu de, mamfa no ahogono koraa. Mibehui sɛ baabi a yare no adu no, tena ara na me ne no bɛtena. Mehwɛ me ho na mehwɛ sɛnea me nnamfonom te apɔw na wɔrekɔ ba no a, na mete nka sɛ mensɛ hwee. Enti, na menka nkɔ nnipa ho. Ne nyinaa mu no, na m’abusuafo ne me nnamfo ani kũ me ho. Onipa biako a mekae no paa ne Alicia. Ná ɔkyɛn me bɛyɛ mfe 20, nanso ɔbɛyɛɛ m’adamfo paa. Ɔboaa me ma midwen nea metumi ayɛ ama nkurɔfo sen sɛ mesu me ho mmɔborɔ.\nMAMMA YARE NO AMFA ME SO\nBere a midii mfe 18 no, yare no kaa ne ho denneennen. Mekɔ Kristofo nhyiam mpo a, mɛba no na mabrɛ; meyɛ me ho hwee a ɛnyɛ yiye. Nanso mamma bere pii a mede tenaa fie no ansɛe kwa. Mede suaa Bible. Hiob ne Nnwom nhoma a ɛwɔ Bible mu no ma mibehui sɛ, seesei de, ade a ehia Yehowa Nyankopɔn paa ne sɛ ɔbɛboa yɛn ama yɛatumi asom no, na ɛnyɛ sɛ ɔbɛbɔ yɛn ho ban afi ɔhaw biara ho. Esiane sɛ metaa bɔ mpae nti, Yehowa maa me “tumi a ɛboro onipa de so” ne “Onyankopɔn asomdwoe a ɛboro adwene nyinaa so.”—2 Korintofo 4:7; Filipifo 4:6, 7.\nMidii mfe 22 no, mibehui sɛ maka mmubuafo akongua mu. Nea na ɛhaw me ne sɛ, anhwɛ a na me din mpo ayera; afei obiara bɛfrɛ me “ɔyarefo a ɔte mmubuafo akongua mu.” Nanso sɛɛ biribi resɛe no, na ne yiye mu. Mmubuafo akongua a na mete mu nti, nneɛma bi wɔ hɔ a afei de na mitumi yɛ. M’adamfo bi a wɔfrɛ no Isabel de too m’anim sɛ ɔpɛ sɛ ɔne me yɛ asɛnka adwuma no, enti ɛbɛyɛ yiye a, anka memfa nsi m’ani so sɛ mede nnɔnhwerew 60 bɛyɛ adwuma no bosome biako.\nAhyɛase no, ɛyɛɛ me sɛ agoru bi na ɔredi. Nanso mebɔɔ ho mpae, na Yehowa boaa me ma mitumi yɛe. Me nnamfo ne m’abusuafo nso boae. Bosome no soe mpo manhu; afei ehu oo, fɛre oo, ne nyinaa tew kɔe. M’ani gyei araa ma afe 1996 mu no, mebɛyɛɛ daa kwampaefo, kyerɛ sɛ, na mede nnɔnhwerew 90 yɛ asɛnka adwuma no bosome biara. Mibehui sɛ gyinae a misii no ye paa. Ama mabɛn Onyankopɔn na aboa m’apɔwmuden nso. Asɛnka adwuma no ama matumi aka me gyidi ho asɛm akyerɛ nnipa pii, na maboa ebinom mpo ma wɔabɛyɛ Onyankopɔn nnamfo.\nYEHOWA NA OKURAKURA ME\nAfe 2001 mu no, minyaa kar akwanhyia maa me nan abien no mu bui. Meda mpa so wɔ ayaresabea no, na merehu amane. Mebɔɔ mpae wɔ me tirim sɛ: “Yehowa mesrɛ wo, nnyi me tow-kyene!” Saa bere no ara mu na ɔbea bi a ne mpa bɛn me bisaa me sɛ, “Woyɛ Yehowa Dansefo?” Ná m’ahoɔden asa, enti mebɔɔ me ti nko. Ɔbea no kae sɛ: “Minim mo! Metaa kenkan mo nhoma.” Asɛm a ɔkae no dwudwoo me koma. Tebea a mewɔ mu no mpo tumi danee adansedi maa Yehowa. Akwannya bɛn ara ni!\nBere a minyaa ahoɔden kakra no, meyɛɛ m’adwene sɛ medi adanse no bi aka ho. Ná wɔahyɛ me nan abien nyinaa pii-oo-pi, enti sɛ metena mmubuafo akongua mu a, na me maame apia me kɔ ayarefo no nkyɛn. Da biara na yetumi srasra ayarefo no bi bisa sɛnea wɔn ho te, na yegyaw Bible ho nhoma ma wɔn. Mewie no, na mabrɛ sei tam, nanso Yehowa hyɛɛ me den.\nMe ne m’awofo, afe 2003\nMfe kakra a atwam ni no, me yare no mu ayɛ den. Nea ɛhyɛɛ me awerɛhow koraa ne me papa a ofii mu no. Ne nyinaa mu no, memma ɔhaw no nni me so. Meyɛ dɛn yɛ saa? Sɛ ɛbɛyɛ yiye nko ara a, me ne me nnamfo ne m’abusuafo bɔ, na ɛno ma miyi m’adwene fi me haw so. Ɛka me nko ara nso a, metaa kenkan ade, misua Bible, anaa midi nkurɔfo adanse wɔ fon so.\nNea meyɛ ne sɛ, ɛwom ara a, mekata m’ani, na matwa wiase foforo a Onyankopɔn ahyɛ ho bɔ no ho mfonini wɔ m’adwene mu\nNneɛma nketenkete bi wɔ hɔ a m’ani sɔ paa. Ebi ne mframa a ɛfa me ho ne nhwiren a ɛyɛ huam. Saa nneɛma no ma m’ani gye paa. Ɛtɔ da bi nso a, mede nneɛma bi yɛ aseresɛm. Da koro, na me ne m’adamfo bi wɔ asɛnka mu; ɔno na na ɔrepia me, nanso ogyinae sɛ ɔrekyerɛw ade. Nea mihui ara ne sɛ me ne me mmubuafo akongua no agye hwii, kar bi mu pann! Yɛn ho mmoa nyinaa tu yerae, nanso bere a yehui sɛ bɔne biara ansi no, yetuee serew mu.\nNneɛma pii wɔ hɔ a m’ahoɔden ntumi. Mefrɛ saa nneɛma no “da-bi da-bi ɛbɛyɛ yiye.” Nea meyɛ ne sɛ, ɛwom ara a, mekata m’ani, na matwa wiase foforo a Onyankopɔn ahyɛ ho bɔ no ho mfonini wɔ m’adwene mu. (2 Petro 3:13) Sɛ mitwa ho mfonini saa a, mihu me ho sɛ mewɔ ahoɔden ne anigye, na mitumi nantew me nan so di akɔneaba. Asɛm bi a Ɔhene Dawid kae no da me koma so paa. Ɔkae sɛ: “Fa w’ani to Yehowa so; nya akokoduru na ma wo bo nyɛ duru.” (Dwom 27:14) Seesei m’apɔwmuden so atew koraa, nanso Yehowa mmoa so, me gyidi de, ɛyɛ den paa.\n^ nky. 6 Juvenile polyarthritis yɛ sesaborɔ yare bi a ɛyɛ mmofra. Nipadua no nkwammoaa a wɔko tia nyarewa no twa wɔn ho ko tia nipadua no. Ɛba saa a, ɛma ɔyarefo no apɔw so honhon, na ɛyɛ yaw paa.


KENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Persian Polish Portuguese Rarotongan Romanian Samoan Sepedi Shona Slovak Slovenian Spanish Sranantongo Swahili Swedish Tagalog Thai Tswana Turkish Twi Ukrainian Urdu Vietnamese Zulu\nASETRA reyɛ den kɛse, na nneɛma a ɛde abasamtu ba dɔɔso. Sɛ yɛhaw a, ebetumi ayɛ den sɛ yebedi yɛn nkate horow so. Hwɛ, nnipa a wɔpɛ nkwa mpo werɛ betumi ahow kɛse! Susuw nhwɛso ahorow kakra bi ho hwɛ.\nTete mmere mu no, odiyifo Mose abam bui araa ma ɔka kyerɛɛ Onyankopɔn sɛ: “Sɛ m’anim aba onyam w’anim a, okum mmom na kum me, na manhu m’amane no.” (Numeri 11:15) Bere a odiyifo Elia reguan afi n’atamfo anim no, ɔteɛɛm sɛ: “Ɛdɔɔso, afei, [Yehowa, NW], fa me kra [nkwa].” (1 Ahene 19:4) Na odiyifo Yona kae sɛ: “[Yehowa, NW], gye me kra fi me so ɛ, na owu ye ma me sen nkwa.” (Yona 4:3) Nanso, Mose, Elia, anaa Yona mu biara ankum ne ho. Na wɔn nyinaa nim Onyankopɔn mmara a ɛne sɛ: “Nni awu” no. (Exodus 20:13) Esiane sɛ na wɔwɔ Onyankopɔn mu gyidi a ɛyɛ den nti, na wonim sɛ anidaso wɔ hɔ ma tebea biara, ɛne sɛ nkwa yɛ akyɛde a efi Onyankopɔn hɔ.\nNa ɔhaw ahorow a yehyia nnɛ no nso ɛ? Nea ɛka nkate fam ahohia anaa honam fam ɔhaw ahorow ho no, ɛtɔ mmere bi a ɛsɛ sɛ yegyina nneɛma bɔne a abusuafo, afipamfo, anaa yɛn nnamfo de ba yɛn so no ano. Bible ka nnipa a wɔyɛ nea “ɛnteɛ nyinaa, amumɔyɛ, anibere, nnebɔne ayɛ wɔn ma; nitan, awudi, akasakasa, nsisi, ɔbra bɔne ahyɛ wɔn ma; wɔyɛ asututufo, ntwirifo, Onyame atamfo, anuɔdenfo, ahantanfo, ahohoahoafo, nnebɔne farebaefo, awofo asɛm ho asoɔdenfo, wonni ti, apamsɛefo, wonni dɔ, wonni mmɔborohunu” ho asɛm. (Romafo 1:28-31) Nnipa a wɔte saa a yɛne wɔn te da biara da no betumi ama asetra ayɛ te sɛ adesoa bi ama yɛn. Yɛbɛyɛ dɛn atumi aboa wɔn a wohia awerɛkyekye ne abotɔyam no?\nƆpɛ a Yebenya De Atie\nAsiane ne amanehunu betumi ama obi adwene atu afra. Onyansafo no kae sɛ: “Amimyɛ bɔ onyansafo dam.” (Ɔsɛnkafo 7:7) Enti sɛ obi ka sɛ obekum ne ho a, ɛsɛ sɛ yɛfa no aniberesɛm. Sɛ́ ebia ne haw no yɛ nkate fam, honam fam, adwenem, anaa honhom fam de no, ɛsɛ sɛ yɛyɛ ho biribi ntɛm ara. Nokwarem no, ɛho aduruyɛ ne ayaresa gu ahorow, na ɛdefa ɛho ayaresa ho de, ɛsɛ sɛ onipa no ankasa na osi ho gyinae.—Galatifo 6:5.\nƐmfa ho nea enti a obi pɛ sɛ okum ne ho no, sɛ onya obi a ɔwɔ nhumu, tema, ne abotare ka n’asɛm kyerɛ no a, ɛbɛboa. Abusuafo ne nnamfo a wɔwɔ ɔpɛ sɛ wobetie betumi aboa. Tema ne ayamye a wɔbɛda no adi akyi no, Onyankopɔn Asɛm mu nsɛm a ɛhyɛ den betumi aboa wɔn a wɔn anidaso asa no kɛse.\nHonhom Fam Mmoa Ma Wɔn a Wɔwɔ Ahohia Mu\nEbia ɛbɛyɛ wo nwonwa sɛ wubehu sɛnea Bible akenkan tumi hyɛ nkuran fa. Ɛwom sɛ Bible nyɛ adwenemhaw ho nhoma de, nanso ebetumi aboa yɛn ma yɛahu sɛnea nkwa som bo fa. Ɔhene Salomo kae sɛ: “Mahu sɛ adepa nni hɔ mma nnipa, gye sɛ wɔma wɔn ani gye na wɔyɛ yiye wɔn nkwa mu; nanso sɛ onipa biara didi nom hu adepa ne brɛ nyinaa mu a, Onyankopɔn akyɛde ne no.” (Ɔsɛnkafo 3:12, 13) Adwuma a abotɔyam wom akyi no, nneɛma nketenkete—te sɛ mframa pa, owia hann, nhwiren, nnua, ne nnomaa—yɛ Onyankopɔn akyɛde ahorow a yebetumi anya ho anigye.\nNea ɛhyɛ den kɛse mpo ne awerɛhyem a Bible de ma sɛ Yehowa Nyankopɔn ne ne Ba, Yesu Kristo, dwen yɛn ho no. (Yohane 3:16; 1 Petro 5:6, 7) Odwontofo no ka ma ɛfatae sɛ: “Nhyira ne [Yehowa, NW ] a ɔsoa yɛn adesoa ma yɛn daa daa, ɔno Nyankopɔn no ne yɛn nkwagye.” (Dwom 68:19) Ɛwom sɛ ebia yɛte nka sɛ yɛn ho nhia na yɛnsɛ hwee de, nanso Onyankopɔn to nsa frɛ yɛn sɛ yɛmmɔ no mpae. Nya awerɛhyem sɛ obiara nni hɔ a ofi ahobrɛase ne nokwaredi mu hwehwɛ ne mmoa a, obu no animtiaa.\nObiara nni hɔ a obetumi ahwɛ asetra a ɔhaw biara nnim kwan ma afata nnɛ. (Hiob 14:1) Nanso, Onyankopɔn Asɛm mu nokware no ama nnipa pii ahu sɛ kum a nkurɔfo bekum wɔn ho no nyɛ wɔn haw ahorow ano aduru a ɛfata. Wo de susuw sɛnea ɔsomafo Paulo boaa ofiasehwɛfo bi a na ne ho yeraw no bere a ofi “nna mu nyanee na ohui sɛ afiase apon no abuebue no, ɔtwee ne nkrante sɛ anka ɔrebedi ne ho dɔm, efisɛ osusuwii sɛ nneduafo no aguan” no ho hwɛ. Amonom hɔ ara, ofiasehwɛfo no yɛɛ n’adwene sɛ kum a obekum ne ho ye sen sɛ n’anim begu ase na ebia wɔakum no wɔ ne huammɔdi no ho. Ɔsomafo no teɛɛm sɛ: “Nyɛ wo ho bɔne bi, na yɛn nyinaa wɔ ha.” Paulo amma asɛm no anso hɔ ara. Nokwarem no, ɔne Silas kyekyee ofiasehwɛfo no werɛ na woyii n’asɛmmisa yi ano: “Anuanom, menyɛ dɛn na wɔagye me nkwa?” Wobuae sɛ: “Gye Awurade Yesu di, na wobegye wo ne wo fifo nkwa.” Afei wɔkaa Yehowa asɛm kyerɛɛ ɔne ne fiefo, na nea efii mu bae ne sɛ “wɔbɔɔ ɔne ne fifo nyinaa asu amonom hɔ ara.” Saa ofiasehwɛfo no ne ne fiefo nyinaa ani gyee kɛse, na wonyaa atirimpɔw foforo wɔ asetra mu.—Asomafo no Nnwuma 16:27-35.\nƐnnɛ, hwɛ abotɔyam ara a ɛyɛ sɛ yenim sɛ ɛnyɛ Onyankopɔn na wama amumɔyɛ aba! N’asɛm kyerɛ sɛ honhommɔne a “wɔfrɛ no ɔbonsam ne Satan” no na ‘ɔredaadaa amanaman nyinaa.’ Nanso, ne bere resa. (Adiyisɛm 12:9, 12) Ɛrenkyɛ, Onyankopɔn de ne ho begye nsɛm mu ma wɔayi ahohia a Satan ne n’adaemone de aba asase sofo so no nyinaa afi hɔ. Afei Onyankopɔn trenee wiase foforo no de nneɛma a ɛde abasamtu ba na ɛma nkurɔfo kunkum wɔn ho no bɛba awiei koraa.—2 Petro 3:13.\nAwerɛkyekye Ma Wɔn a Wɔrehwehwɛ Mmoa\nƐnnɛ mpo, wɔn a wɔn abam abu betumi anya awerɛkyekye afi Kyerɛwnsɛm no mu. (Romafo 15:4) Odwontofo Dawid too dwom sɛ: “Onyankopɔn, koma a abubu na apɛtɛw na worempo.” (Dwom 51:17) Nokwarem no, yentumi nkwati sɔhwɛ ahorow bi a yebehyia ne nneɛma a sintɔ de ba a ɛbɛka yɛn no. Nanso, sɛ yenya yɛn soro Agya a ɔwɔ ayamye, ɔdɔ, ne ntease no ho nokware nimdeɛ a, ɛbɛma yɛanya awerɛhyem sɛ yɛsom bo wɔ n’ani so. Onyankopɔn betumi abɛyɛ yɛn Adamfo ne Ɔkyerɛkyerɛfo a ɔsen biara. Sɛ yɛne Yehowa Nyankopɔn nya abusuabɔ a emu yɛ den a, ɔrenni yɛn huammɔ da. Yɛn Bɔfo no ka sɛ: “Me [Yehowa, NW], wo Nyankopɔn, mene nea ɔkyerɛ wo nea eye ma wo, na ogya wo kɔ ɔkwan a fa so no so.”—Yesaia 48:17.\nNnipa pii de wɔn ho ato Onyankopɔn so ma aboa wɔn. Sɛ yɛbɛyɛ mfatoho a: Bere a Mara hweree ne babarima koro pɛ wɔ kar akwanhyia bi mu no, na adwenemhaw a wanya no bere tenteenten no ama wayɛ mmerɛw dedaw. * Ehu kaa no, na ɔpɛe sɛ okum ne ho. Nanso, mprempren ɔsɔre anɔpa biara yɛ ne fie adwuma. Otie nnwom de gye n’ani, na ɔboa afoforo. Anidaso a ɛne sɛ “owusɔre a wɔn a wɔteɛ ne wɔn a wɔnteɛ bɛsɔre no bɛba” no ama wanya abotɔyam kakra wɔ ne dɔba no wu a ɛyɛ awerɛhow no ho, na ahyɛ ne gyidi den wɔ Onyankopɔn mu. (Asomafo no Nnwuma 24:15) Esiane sɛ Mara nnyaa ɔpɛ da sɛ ɔbɛyɛ sɛ ɔbɔfo wɔ soro nti, nsɛm a ɛwɔ Dwom 37:11 no aka ne koma: “Ahobrɛasefo benya asase no adi, na wɔagye wɔn ani asomdwoe bebree mu.”\nBrazilni bea foforo, Sandra, yeree ne ho sɛ ɔbɛyɛ ɛna pa ama ne mma baasa no. Ɔka sɛ: “Na minni adagyew koraa bere a me papa wui mpofirim na bere koro no ara mihui sɛ me kunu di ɔbea foforo akyi no, mankae mpo sɛ mɛbɔ Onyankopɔn mpae ahwehwɛ mmoa.” Abasamtu mu no, Sandra pɛe sɛ okum ne ho. Dɛn na aboa no ma wagyina ano? Anisɔ a onya maa honhom fam nneɛma. “Mekenkan Bible anadwo biara ansa na mada, na mebɔ mmɔden de me ho toto nnipa a merekenkan wɔn ho asɛm no ho. Mekenkan Ɔwɛn-Aban ne Nyan! nsɛmma nhoma no nso, na m’ani gye asetram nsɛm ho titiriw efisɛ ɛboa me ma minya abotɔyam wɔ m’asetra mu.” Bere a ohui sɛ Yehowa ne n’adamfo pa no, wahu sɛnea ɛsɛ sɛ ɔka nneɛma pɔtee ho asɛm wɔ ne mpaebɔ mu.\nDaakye a Abasamtu Nnim\nHwɛ awerɛkyekye a ɛyɛ sɛ wubehu sɛ nnipa amanehunu yɛ bere tiaa mu ade! Wɔ Onyankopɔn Ahenni mu no, mmofra ne mpanyin a wɔadi wɔn nsɛmmɔne, asisi wɔn, anaa wɔanya wɔn ho adwemmɔne no ani begye. Sɛnea wɔka siei wɔ dwom mu nkɔmhyɛ bi mu no, Yehowa Hene a wapaw no, Yesu Kristo, ‘begye ohiani a osu frɛ no, ne ɔmanehunufo a onni boafo.’ Afei nso, “ɔbɛkora ɔbrɛfo ne ohiani so, na wagye ahiafo kra nkwa.” Nokwarem no, “obegye wɔn kra afi nhyɛso ne atirimɔdensɛm mu, na wɔn mogya bo ayɛ den n’anim.”—Dwom 72:12-14.\nSaa nkɔmhyɛ nsɛm no mmamu abɛn. So w’ani gye adwene a ɛne sɛ wubenya daa nkwa wɔ asase so wɔ tebea a ɛte saa mu no ho? Sɛ saa a, ɛsɛ sɛ woma w’ani gye na woma w’ani sɔ nkwa sɛ Onyankopɔn akyɛde. Sɛ woka Kyerɛwnsɛm mu nsɛm a ɛma awerɛkyekye yi kyerɛ afoforo a, wobɛma wɔn a wɔrehwehwɛ mmoa wɔ wiase a enni tema na ɔdɔ nnim yi mu no anya anigye kɛse wɔ wɔn asetra mu.\n^ nky. 15 Wɔasesa edin ahorow no bi.\nNneɛma a ɛma anigye pii wɔ hɔ nnɛ\nSo worehwɛ wiase a abasamtu nnim kwan?\nShare Share Ɛrenkyɛ—Wiase a Abasamtu Nnim Bɛba\nw00 9/15 kr. 4-7


Ɔsom Adwuma a Yɛde Boa Wɔn a Atoyerɛnkyɛm Ato Wɔn | Onyankopɔn Ahenni\nƆdɔ a Kristofo da no adi bere a atoyerɛnkyɛm asi\n1, 2. (a) Ahokyere bɛn na Kristofo a na wɔwɔ Yudea no kɔɔ mu? (b) Ɔdɔ bɛn na wɔdaa no adi kyerɛɛ Kristofo a na wɔwɔ Yudea no?\nƆKƆM sii Yudea bɛyɛ afe 46 Y.B. mu. Ná aduan ho ayɛ den, na na Kristo asuafo a wɔyɛ Yudafo a wɔwɔ hɔ no nni sika a wɔde bɛtɔ aduan a ne bo ayɛ den no. Ná ɔkɔm rekum wɔn. Nanso, na ɛrenkyɛ na Yehowa aboa wɔn wɔ ɔkwan bi so a na Kristo asuafo biara nnyaa bi saa da. Dɛn na na ɛrebesi?\n2 Ná Kristofo a wɔyɛ Yudafo a wɔwɔ Yerusalem ne Yudea no rehu amane, enti ɛkaa Kristofo a wɔyɛ Yudafo ne wɔn a wɔyɛ Amanaman mufo a wɔwɔ Antiokia a ɛwɔ Siria no koma ma wogyigyee ntoboa sɛ wɔde rekɔma wɔn mfɛfo asomfo no. Wowiei no, wɔpaw anuanom mpanyimfo baanu, Barnaba ne Saul, somaa wɔn sɛ wɔmfa ntoboa no nkɔma asafo mu mpanyimfo a wɔwɔ Yerusalem no. (Monkenkan Asomafo Nnwuma 11:27-30; 12:25.) Wo de, hwɛ sɛnea ɛbɛyɛ sɛ ɔdɔ a anuanom a wɔwɔ Antiokia daa no adi no kaa anuanom a wɔwɔ Yudea a na wɔakɔ ahokyere mu no koma!\n3. (a) Ɔkwan bɛn so na Onyankopɔn nkurɔfo a wɔwɔ hɔ nnɛ da so ara suasua nhwɛso a tete Kristofo a na wɔwɔ Antiokia no yɛe no? Ma ɛho nhwɛso. (Hwɛ adaka a n’asɛmti ne “ Atoyerɛnkyɛm Bere Mu Adwuma Kɛse a Edi Kan Wɔ Yɛn Bere Yi So” no nso.) (b) Nsɛmmisa bɛn na yebesusuw ho wɔ saa ti yi mu?\n3 Saa asɛm a esii wɔ asomafo no bere so no ne kyerɛwtohɔ a edi kan a ɛka sɛnea Kristofo a wɔte wiase no fã bi de nneɛma kɔboaa Kristofo a wɔte baabi foforo no ho asɛm. Ɛnnɛ, yesuasua nhwɛso a yɛn nuanom a na wɔwɔ Antiokia no yɛe no. Sɛ yɛte sɛ atoyerɛnkyɛm anaa sɔhwɛ bi ato yɛn nuanom wɔ baabi a, yɛkɔboa wɔn. * Nea ɛbɛyɛ na yɛahu sɛ mmoa a yɛde ma wɔn a atoyerɛnkyɛm ato wɔn no nso ka ɔsom adwuma a yɛyɛ ho no, momma yensusuw nsɛmmisa abiɛsa bi a ɛfa ɔsom adwuma a yɛde boa afoforo ho no ho nhwɛ: Dɛn nti na yebu adwuma a yɛde boa wɔn a atoyerɛnkyɛm ato wɔn no sɛ ɛyɛ ɔsom adwuma? Saa adwuma no botae ne dɛn? Mfaso bɛn na yenya fi so?\nNea Enti a Adwuma a Yɛde Boa Afoforo no Yɛ “Ɔsom Kronn”\n4. Kristofo som adwuma ho asɛm bɛn na Paulo ka kyerɛɛ Korintofo no?\n4 Paulo kae wɔ ne krataa a ɛto so abien a ɔde kɔmaa Korintofo no mu sɛ Kristofo som adwuma no wɔ afã abien. Ɛwom sɛ Paulo kyerɛw ne krataa no kɔmaa Kristofo a wɔasra wɔn no de, nanso emu nsɛm no fa Kristo “nguan foforo” a wɔwɔ hɔ nnɛ nso ho. ( Yoh. 10:16) Ɔsom adwuma no fã biako yɛ “mpata som adwuma,” na ɛno ne asɛnka ne ɔkyerɛkyerɛ adwuma no. (2 Kor. 5:18-20; 1 Tim. 2:3-6) Ɔsom adwuma no fã a aka yɛ adwuma a yɛde boa yɛn mfɛfo asomfo. Nea na Paulo reka ho asɛm ankasa ne ‘ɔsom adwuma a yɛde boa afoforo’ no. (2 Kor. 8:4) Wɔkyerɛɛ nsɛm “mpata som adwuma” ne ‘ɔsom adwuma a yɛde boa afoforo’ no nyinaa ase fii Hela asɛmfua di·a·ko·niʹa mu. Dɛn nti na saa asɛm yi ho hia?\n5. Dɛn nti na ɛfata sɛ Paulo frɛɛ adwuma a yɛde boa afoforo no ɔsom adwuma?\n5 Hela asɛmfua a Paulo de kaa adwuma a wɔde boa wɔn a atoyerɛnkyɛm ato wɔn ho asɛm no, ɛno ara na ɔde kaa ɔsom adwuma afoforo a wɔyɛ wɔ Kristofo asafo no mu ho asɛm. Ná wadi kan aka sɛ: “Ɔsom adwuma gu ahorow, nanso Awurade koro na ɔwɔ hɔ; na dwumadi gu ahorow, . . . Nanso honhom koro pɛ no ara na edi dwuma yi nyinaa.” (1 Kor. 12:4-6, 11) Nokwasɛm ne sɛ, Paulo kyerɛe sɛ ɔsom adwuma ahorow a yɛyɛ wɔ asafo no mu nyinaa yɛ “ɔsom kronn.” * (Rom. 12:1, 6-8) Enti, ɛnyɛ nwonwa sɛ ohui sɛ ɛfata sɛ ɔde ne bere no bi ‘kɔsom akronkronfo no’!—Rom. 15:25, 26.\n6. (a) Sɛnea Paulo kaa ho asɛm no, dɛn nti na adwuma a yɛde boa afoforo no ka yɛn som ho? (b) Ka sɛnea yɛyɛ adwuma a yɛde boa wɔn a atoyerɛnkyɛm ato wɔn wɔ wiase nyinaa nnɛ no ho asɛm. (Hwɛ adaka a n’asɛmti ne “ Sɛ Atoyerɛnkyɛm Bi Si A!.”)\n6 Paulo boaa Korintofo no ma wohuu nea enti a adwuma a wɔde boa afoforo no ka wɔn som adwuma ne ɔsom a wɔde ma Yehowa no ho. Momma yɛnhyɛ nkyerɛkyerɛmu a ɔde mae yi nsow: Kristofo boa afoforo efisɛ ‘wɔbrɛ wɔn ho ase ma Kristo ho asɛmpa no.’ (2 Kor. 9:13) Esiane sɛ Kristofo pɛ sɛ wɔde Kristo nkyerɛkyerɛ bɔ wɔn bra nti, wɔboa wɔn mfɛfo asomfo. Paulo kae sɛ, ayamye a Kristofo da no adi kyerɛ wɔn nuanom no yɛ “Onyankopɔn adom a ɛboro so.” (2 Kor. 9:14; 1 Pet. 4:10) Enti, bere a Ɔwɛn-Aban a ɛbae December 1, 1975 reka yɛn nuanom a wɔakɔ ahokyere mu a yɛbɛboa wɔn ho asɛm no, ɛkae sɛ: “Ɛsɛ sɛ yenya ahotoso ankasa sɛ Yehowa Nyankopɔn ne ne Ba Yesu Kristo ani sɔ saa ɔsom adwuma yi.” Nokwarem no, adwuma a yɛde boa afoforo no yɛ ɔsom kronn fã titiriw.—Rom. 12:1, 7; 2 Kor. 8:7; Heb. 13:16.\nAdwuma a Yɛde Boa Afoforo no Wɔ Botae Ankasa\n7, 8. Dɛn ne ɔsom adwuma a yɛde boa afoforo no botae a edi kan? Kyerɛkyerɛ mu.\n7 Adwuma a yɛde boa afoforo no botae ne dɛn? Paulo maa saa asɛm no ho mmuae wɔ ne krataa a ɛto so abien a ɔde kɔmaa Korintofo no mu. (Monkenkan 2 Korintofo 9:11-15.) Wɔ saa kyerɛwsɛm yi mu no, Paulo sii botae atitiriw abiɛsa a sɛ yɛde yɛn ho hyɛ “ɔsom a wɔde ma yi”—adwuma a yɛde boa afoforo no—mu a yedu ho no so dua. Momma yensusuw ho mmiako mmiako.\n8 Nea edi kan, ɔsom adwuma yi hyɛ Yehowa anuonyam. Momma yɛnhyɛ mpɛn dodow a Paulo twee ne nuanom adwene kɔɔ Yehowa Nyankopɔn so wɔ kyerɛwsɛm a ɛwɔ atifi hɔ mu no nsow. Ɔsomafo no twee wɔn adwene kɔɔ nsɛm bi te sɛ “ama Onyankopɔn anya aseda” ne “aseda pii a wɔde ma Onyankopɔn” no so. (Nkyekyɛm 11, 12) Ɔkaa sɛnea adwuma a Kristofo de boa wɔn a atoyerɛnkyɛm ato wɔn no ma “wɔhyɛ Onyankopɔn anuonyam” na wɔkamfo “Onyankopɔn adom a ɛboro so” no ho asɛm. (Nkyekyɛm 13, 14) Paulo de ɔsom adwuma a yɛde boa afoforo no ho asɛm no baa awiei sɛ: “Aseda nka Onyankopɔn.”—Nkyekyɛm 15; 1 Pet. 4:11.\n9. Ɔkwan bɛn so na adwuma a yɛde boa afoforo no betumi asesa adwene a ebinom wɔ? Ma ɛho nhwɛso.\n9 Sɛnea Paulo yɛe no, ɛnnɛ Onyankopɔn asomfo nso bu adwuma a wɔde boa afoforo no sɛ ɛyɛ hokwan a wɔanya a wɔde hyɛ Yehowa anuonyam, na ɛma ne nkyerɛkyerɛ nso ho ba nyam. (1 Kor. 10:31; Tito 2:10) Nokwarem no, adwuma a yɛde boa afoforo no taa boa paa ma nnipa binom yi adwene a ɛnteɛ a wɔanya wɔ Yehowa ne n’Adansefo ho no fi hɔ. Nhwɛso bi ni: Ná ɔbea bi a ɔte beae bi a ahum kɛse bi tui akyerɛw asɛn ne pon anim sɛ: “Yehowa Adansefo—Mommma Ha.” Afei, da koro, ohuu atoyerɛnkyɛm bere mu aboafo bi sɛ wɔresiesie ofie bi a asɛe a ɛne ne fie di nhwɛanim. Ɔde nna bi hwɛɛ nkurɔfo a wɔde anigye reyɛ adwuma no, na ɔkɔɔ hɔ sɛ ɔrekɔhwɛ nnipa kõ. Bere a ohui sɛ adwumayɛfo a wɔatu wɔn ho ama no yɛ Yehowa Adansefo no, ne ho dwiriw no, na ɔkae sɛ, “Manya mo ho adwemmɔne kwa.” Dɛn na ɔyɛe? Oyii asɛm a na wakyerɛw asɛn ne pon anim no fii hɔ.\n10, 11. (a) Nhwɛso ahorow bɛn na ɛma yehu sɛ yɛredu adwuma a yɛde boa afoforo no botae a ɛto so abien no ho? (b) Nhoma bɛn na ɛboa atoyerɛnkyɛm bere mu adwumayɛfo no? (Hwɛ adaka a n’asɛmti ne “ Adwinnade Foforo a Wɔde Ama Atoyerɛnkyɛm Bere Mu Aboafo” no.)\n10 Nea ɛto so abien, yɛma yɛn mfɛfo asomfo “nya nea wɔpɛ boro so.” (2 Kor. 9:12a) Yɛn ho pere yɛn sɛ yɛbɛma yɛn nuanom a wɔrehu amane no nsa aka wɔn ahiade na yɛaboa wɔn ma wɔafi amanehunu mu. Dɛn ntia? Efisɛ Kristofo asafo no mufo yɛ ‘nipadua biako,’ na “sɛ kwaa biako hu amane a, akwaa a aka no nyinaa hu amane bi.” (1 Kor. 12:20, 26) Enti, onuadɔ ne ayamhyehye kanyan anuanom pii a wɔwɔ hɔ nnɛ ma wogyae biribiara a wɔreyɛ, na wɔyɛ ntɛm boaboa wɔn nnwinnade ano, na wɔkɔ baabi a atoyerɛnkyɛm bi asi kɔboa wɔn mfɛfo asomfo. ( Yak. 2:15, 16) Sɛ nhwɛso no, bere a ɛpo twiw faa asase so wɔ Japan wɔ afe 2011 no, United States baa dwumadibea no kyerɛw krataa kɔmaa Ɔmantam Adansi Boayikuw ahorow a ɛwɔ United States no sɛ “wɔnhwɛ sɛ wobenya anuanom kakra a wɔfata” ma wɔakɔboa ma wɔasan asisi Ahenni Asa ahorow wɔ hɔ anaa. Dɛn na anuanom yɛe? Adapɛn kakraa bi ntam no, anuanom bɛyɛ 600 de wɔn din mae sɛ wɔpɛ sɛ wɔkɔboa—na wɔkyerɛe sɛ wɔn ankasa de wɔn sika bɛfa wimhyɛn akɔ Japan! United States baa dwumadibea no kae sɛ: “Sɛnea anuanom gyee ɔfrɛ no so no maa yɛn ho dwiriw yɛn.” Bere a onua bi a ɔwɔ Japan bisaa onua bi a ofi ɔman foforo so nea enti a ɔrebɛboa no, ɔkae sɛ: “Yɛn nuanom a wɔwɔ Japan no yɛ ‘yɛn nipadua’ akwaa. Yɛte ɛyaw ne amane a wɔrehu no wɔ yɛn nipadua mu.” Ɔdɔ a efi komam ka atoyerɛnkyɛm bere mu aboafo ma wɔde wɔn nkwa mpo to asiane mu boa wɔn mfɛfo asomfo. *—1 Yoh. 3:16.\nATOYERƐNKYƐM BERE MU ADWUMA KƐSE A EDI KAN WƆ YƐN BERE YI SO\nBERE a Wiase Ko II baa awiei wɔ Europa akyi asram kakraa bi no, Onua Knorr bɔɔ amanneɛ wɔ September 1945 mu sɛ, yɛrebefi adwuma kɛse bi ase de “nneɛma akɔma yɛn nuanom a wɔakɔ ahokyere mu wɔ Europa mfinimfini fam no.”\nBere a ɔkaa saa asɛm no akyi adapɛn kakraa bi no, Adansefo a wɔwɔ Canada, United States, ne aman foforo so fii ase boaboaa ntade ne nnuan ano. Efi January 1946 reba no, wɔde nneɛma kɔmaa anuanom a wɔwɔ Austria, Belgium, Bulgaria, Czechoslovakia, Denmark, England, Finland, France, Germany, Greece, Hungary, Italy, Netherlands, Norway, Poland, Romania, ne yɛn nuanom a wɔwɔ China ne Philippines.\nWɔanyɛ saa adwuma yi pɛnkoro pɛ. Wɔde nneɛma kɔe araa kosii mfe abien ne fã! Saa bere no, anuanom bɛyɛ 85,000 de nnuan bɛboro kilogram 300,000, ntade bɛboro kilogram 450,000, ne mpaboa bɛboro 124,000 kɔmaa anuanom a wɔwɔ aman a ɔko asɛe hɔ no. Adwuma kɛse a yɛyɛ de boaa wɔn a atoyerɛnkyɛm ato wɔn no baa awiei wɔ August 1948 mu. Ɔwɛn-Aban no bɔɔ amanneɛ wɔ afe 1949 mu sɛ: “Akyinnye biara nni ho sɛ, eyi yɛ ɔdɔ a yɛada no adi akyerɛ yɛn ho yɛn ho. Yenim sɛ anuanom yɛɛ eyinom nyinaa de hyɛɛ Awurade anuonyam, na na wonim sɛ saa nneɛma a wɔde rekɔ no bɛboa ebinom ma wɔakɔ so asom nokware mu; enti wobuu no sɛ ɛyɛ hokwan kɛse na wɔanya sɛ wɔatumi asom wɔn nuanom wɔ saa kwan no so.” Saa mmoa a wɔde mae no de ayeyi brɛɛ Yehowa, yɛn mfɛfo asomfo nyaa abotɔyam, na ɛmaa biakoyɛ a ɛwɔ anuanom a wɔwɔ wiase nyinaa ntam no mu yɛɛ den.\n11 Wɔn a wɔnyɛ Adansefo nso kyerɛ adwuma a yɛde boa afoforo no ho anisɔ. Nhwɛso bi ni, bere a atoyerɛnkyɛm bi sii wɔ Arkansas mantam mu wɔ U.S.A., wɔ afe 2013 no, atesɛm krataa bi kaa sɛnea atuhoamafo a wɔyɛ Adansefo no yɛɛ wɔn ade ntɛm so no ho asɛm sɛ: “Yehowa Adansefo ayɛ atuhoama ho nhyehyɛe yiye ma wotumi yɛ nkurɔfo mmoa wɔ ɔkwan a ɛfata so.” Nokwarem no, sɛnea ɔsomafo Paulo kae no, yɛma yɛn nuanom a wɔakɔ ahokyere mu no “nya nea wɔpɛ.”\n12-14. (a) Dɛn nti na ɛho hia paa sɛ yebedu adwuma a yɛde boa afoforo no botae a ɛto so abiɛsa no ho? (b) Nsɛm bɛn na anuanom aka a ɛma yehu sɛnea ɛho hia sɛ yɛkɔ so yɛ nneɛma a ɛfa Onyankopɔn som ho?\n12 Nea ɛto so abiɛsa, yɛboa wɔn a wɔakɔ ahokyere mu ma wɔsan fi ase yɛ nneɛma a ɛfa Onyankopɔn som ho. Dɛn nti na eyi ho hia? Paulo kae sɛ, ɛbɛka wɔn a yɛboa wɔn no koma ma wɔde ‘aseda pii ama Onyankopɔn.’ (2 Kor. 9:12b) Ɔkwampa a wɔn a wɔakɔ ahokyere mu betumi afa so ada Yehowa ase ne sɛ wɔbɛyɛ ntɛm asan ayɛ nneɛma a ɛfa Onyankopɔn som ho. (Filip. 1:10) Ɔwɛn-Aban no kae wɔ afe 1945 mu sɛ: “Paulo penee . . . ntoboa a na wogyigye no so efisɛ na ɛboa . . . anuanom Kristofo a wɔakɔ ahokyere mu no ma wɔn nsa ka honam fam nneɛma bi, na na etumi boa wɔn ma wonya ahoɔden, na wofi wɔn pɛ mu di Yehowa ho adanse kɛse.” Botae koro no ara na esi yɛn ani so nnɛ. Sɛ yɛn nuanom san fi ase yɛ asɛnka adwuma no a, ɛhyɛ wɔn ankasa ne wɔn afipamfo a wɔahaw no den.—Monkenkan 2 Korintofo 1:3, 4.\n13 Momma yentie wɔn a atoyerɛnkyɛm bi akyi wonyaa mmoa, na wɔsan fii ase de wɔn ho hyɛɛ asɛmpaka adwuma no mu ma ɛhyɛɛ wɔn den no nsɛm bi a wɔakeka. Onua bi kae sɛ: “Yɛn abusua no nyaa asɛnka a yɛkɔe no so mfaso paa. Bere a yɛbɔɔ mmɔden sɛ yɛbɛkyekye afoforo werɛ no, ɛmaa yɛn adwinnwen so tew kakra.” Onuawa bi kae sɛ: “Mede m’ani sii Onyankopɔn som adwuma so ma eyii m’adwene fii nneɛma pii a na asɛe no so. Ɛmaa me bo tɔɔ me yam.” Onuawa foforo nso kae sɛ: “Bere a na nneɛma pii boro yɛn ahoɔden so no, asɛnka adwuma no boaa m’abusua ma yɛde yɛn adwene sii anidaso a yɛwɔ no so. Anidaso a yɛwɔ wɔ wiase foforo no mu a yɛkaa ho asɛm kyerɛɛ afoforo no maa ahotoso a yɛwɔ sɛ wɔbɛyɛ nneɛma nyinaa foforo no mu yɛɛ den.”\n14 Onyankopɔn som no fã foforo a ɛsɛ sɛ yɛn mfɛfo asomfo a wɔakɔ ahokyere mu san fi ase ntɛm ne asafo nhyiam. Momma yensusuw asɛm a ɛtoo Onuawa Kiyoko a na aka kakra ma wadi mfe 60 no ho nhwɛ. Bere a ɛpo twiw faa asase so ma ɔhweree ne nneɛma nyinaa gye atade ne mpaboa a ɛhyɛ no no, na onhu nea ɔnyɛ. Saa bere no, asafo mu panyin bi ka kyerɛɛ no sɛ wɔbɛyɛ Kristofo nhyiam a wɔyɛ no daa no wɔ ne kar mu. Kiyoko kae sɛ: “Me ne asafo mu panyin bi ne ne yere, ne onuawa foforo tenaa kar no mu. Ná nhyiam no yɛ tiawa, nanso ɛmaa m’adwene fii atoyerɛnkyɛm a na asi no so ma ɛyɛɛ me nwonwa. Ɛmaa me koma tɔɔ me yam. Saa nhyiam no ma mihuu mfaso kɛse a ɛwɔ Kristofo fekubɔ so.” Bere a onuawa foforo reka asafo nhyiam ahorow a ɔkɔe bere a atoyerɛnkyɛm bi sii ho asɛm no, ɔkae sɛ: “Ɛno na ɛboaa me ma mitumi gyinaa asɛm no ano!”—Rom. 1:11, 12; 12:12.\nƆsom Adwuma a Yɛde Boa Afoforo So Wɔ Mfaso Daa\n15, 16. (a) Mfaso bɛn na na Kristofo a wɔwɔ Korinto ne mmeae foforo benya afi mmoa a wɔde ma afoforo no mu? (b) Ɔkwan bɛn so na yenya adwuma a yɛde boa afoforo no so mfaso nnɛ?\n15 Bere a Paulo reka ɔsom adwuma a yɛde boa afoforo ho asɛm akyerɛ Korintofo no, ɔsan nso kaa mfaso a Korintofo no ne Kristofo foforo a wɔbɛyɛ saa adwuma yi bi benya no ho asɛm. Ɔkae sɛ: “Wɔbɔ mpae ma mo, na wɔn [Kristofo a wɔyɛ Yudafo a wɔwɔ Yerusalem a wonyaa mmoa no] ani agyina mo efisɛ Onyankopɔn adom a ɛboro so no wɔ mo so.” (2 Kor. 9:14) Nokwasɛm ne sɛ, ná ayamye a Korintofo no daa no adi no bɛka Kristofo a wɔyɛ Yudafo no koma ma wɔabɔ mpae ama wɔn nuanom Yudafo ne Amanaman mufo a wɔwɔ Korinto no, na na ɛbɛma ɔdɔ a wɔwɔ ma wɔn no mu ayɛ den.\n16 Bere a Ɔwɛn-Aban a ɛbae December 1, 1945 reka mfaso a Paulo kae sɛ sɛ yɛyɛ adwuma de boa afoforo a wɔakɔ ahokyere mu a yebenya ho asɛm no, ɛkae sɛ: “Sɛ Onyankopɔn nkurɔfo bi a wɔahyira wɔn ho so boa wɔn nuanom a wɔakɔ ahokyere mu a, hwɛ nkabom ara a ɛde ba!” Anuanom a wɔyɛ atoyerɛnkyɛm bere mu aboafo nnɛ no nso hu sɛ saa pɛpɛɛpɛ na ɛte. Asafo mu panyin bi a ɔboaa wɔn a nsuyiri bi sɛee wɔn nneɛma no kae sɛ: “Adwuma a yɛde boa wɔn a atoyerɛnkyɛm ato wɔn a mede me ho hyɛɛ mu no maa mebɛn me nuanom kɛse sen bere biara.” Onuawa bi a wɔyɛɛ no mmoa de anisɔ kae sɛ, “Asase so Paradise a yebenya akyi no, ade a ɛsom bo ma yɛn paa ne abusuabɔ a yɛne yɛn nuanom wɔ.”—Monkenkan Mmebusɛm 17:17.\n17. (a) Ɔkwan bɛn so na Yesaia 41:13 no fa adwuma a yɛde boa afoforo no ho? (b) Ma nhwɛso ahorow bi a ɛkyerɛ sɛnea adwuma a yɛde boa afoforo no hyɛ Yehowa anuonyam na ɛsan hyɛ yɛne yɛn nuanom abusuabɔ mu den. (Hwɛ adaka a n’asɛmti ne “ Atuhoamafo a Wofi Wiase Nyinaa Reboa Afoforo” no nso.)\n17 Sɛ atoyerɛnkyɛm bere mu aboafo kɔ baabi a asiane bi asi a, yɛn nuanom a wɔakɔ ahokyere mu no hu sɛnea Onyankopɔn bɔhyɛ a edi hɔ yi yɛ nokware wɔ ɔkwan soronko so: “Me Yehowa wo Nyankopɔn, mikura wo nsa nifa mu; na meka kyerɛ wo sɛ, ‘Nsuro, na me ara mɛboa wo.’ ” ( Yes. 41:13) Bere a onuawa bi nyaa ne ti didii mu wɔ atoyerɛnkyɛm bi mu no, ɔkae sɛ: “Bere a mihuu sɛnea nneɛma asɛe no, metee nka sɛ m’anidaso asa, nanso Yehowa boaa me. Mmoa a minyae no boro m’adwene ne me ntease so.” Bere a atoyerɛnkyɛm bi sɛee beae bi no, asafo mu mpanyimfo baanu gyinaa wɔn asafo ahorow ananmu kyerɛwee sɛ: “Asasewosow no ama yɛahu amane kɛse, nanso Yehowa nam yɛn nuanom so aboa yɛn. Ná yɛakenkan adwuma a wɔde boa wɔn a atoyerɛnkyɛm ato wɔn no ho asɛm, nanso afei de, yɛn ankasa de yɛn aniwa hui.”\nSƐ MMABUN de wɔn ho hyɛ adwuma a yɛde boa wɔn a atoyerɛnkyɛm ato wɔn mu a, ɛka wɔn dɛn? Momma yensusuw sɛnea Peter Johnson a bere a ɔyɛɛ saa adwuma yi bi na wadi mfe 18 no tee nka no ho nhwɛ. Ɔkae sɛ: “Bere a mihuu sɛnea anuanom ani sɔ adwuma a mede anigye reyɛ no, ɛkaa me koma paa. Ɛmaa ɔpɛ a mewɔ sɛ mɛsom Yehowa me nkwa nna nyinaa no mu yɛɛ den.” Ɛno akyi no, Peter fii ase yɛɛ akwampae adwuma. Ɔsan nso kɔyɛɛ adwuma wɔ Betel, na akyiri yi, ɔne Ɔmantam Adansi Boayikuw bi kɔyɛɛ adwuma. Ɛnnɛ, Peter ka sɛ, “Atoyerɛnkyɛm bere mu aboafo adwuma a meyɛe bere a edi kan wɔ afe 1974 mu no na ɛsesaa m’asetena.” So woyɛ ɔbabun? Wubetumi asuasua nea Peter yɛe no? Hena na onim sɛ ebia atoyerɛnkyɛm bere mu aboafo adwuma a wobɛyɛ no bɛsesa w’asetena wɔ Yehowa som adwuma no mu!\nSo Wubetumi Akɔboa?\n18. Sɛ wopɛ sɛ woyɛ adwuma a yɛde boa afoforo no bi a, dɛn na ɛsɛ sɛ woyɛ? (Hwɛ adaka a n’asɛmti ne “ Ɛsesaa N’asetena” no nso.)\n18 So wopɛ sɛ wunya anigye a ɛwɔ adwuma a yɛde boa afoforo mu no bi? Sɛ saa a, kae sɛ anuanom a wosisi Ahenni Asa no na wɔtaa paw wɔn sɛ atoyerɛnkyɛm bere mu aboafo. Enti, ka kyerɛ w’asafo mu mpanyimfo sɛ wopɛ sɛ wohyehyɛ ho akwammisa krataa no bi. Asafo mu panyin bi a ɔwɔ adwuma a yɛde boa afoforo ho nimdeɛ no kae sɛ: “Sɛ atoyerɛnkyɛm bi si a, nkɔ hɔ, gye sɛ Boayikuw a Wɔde Mmoa Ma Wɔ Atoyerɛnkyɛm Bere Mu no ato nsa afrɛ wo ansa.” Sɛ ɛba saa a, adwuma a yɛde boa afoforo no kɔ so wɔano wɔano.\n19. Ɔkwan bɛn so na atoyerɛnkyɛm bere mu adwumayɛfo boa kɛse ma ɛda adi sɛ yɛyɛ Kristo asuafo ampa?\n19 Nokwasɛm ne sɛ, adwuma a yɛde boa afoforo no yɛ ɔkwan soronko a yɛfa so di ahyɛde a Kristo de mae sɛ ‘yɛnnodɔ yɛn ho’ no so. Sɛ yɛda ɔdɔ a ɛte saa adi a, na yɛrekyerɛ sɛ yɛyɛ Kristo asuafo ampa. ( Yoh. 13:34, 35) Hwɛ sɛnea ɛnnɛ yɛanya adwumayɛfo pii a wɔwɔ ɔpɛ sɛ wɔbɛboa wɔn a wɔde nokwaredi taa Onyankopɔn Ahenni no akyi a wɔakɔ ahokyere mu no ma ɛde anuonyamhyɛ abrɛ Yehowa!\n^ nky. 3 Saa ti yi ka adwuma a yɛde boa yɛn mfɛfo asomfo ho asɛm. Nanso, mpɛn pii no, yɛboa wɔn a wɔnyɛ Adansefo nso.—Gal. 6:10.\n^ nky. 5 Paulo de di·aʹko·nos (ɔsomfo) dodow kabea na ɛkaa ‘asafo mu asomfo’ ho asɛm.—1 Tim. 3:12.\n^ nky. 10 Hwɛ asɛm “Yɛn Gyidi Fifo a Wɔwɔ Bosnia a Yɛboa Wɔn,” a ɛwɔ Ɔwɛn-Aban a ɛbae November 1, 1994, kratafa 23-27 no.\nYɛyɛ dɛn hu sɛ adwuma a yɛde boa afoforo no ka ɔsom kronn a yɛde ma Yehowa no ho?\nBotae atitiriw abiɛsa bɛn nti na yɛboa afoforo?\nMfaso bɛn na ɛwɔ adwuma a yɛde boa wɔn a atoyerɛnkyɛm ato wɔn no so?\nƆkwan bɛn so na adwuma a yɛde boa afoforo no fa Yesu ahyɛde a ɛwɔ Yohane 13:34 no ho?\nATUHOAMAFO A WOFI WIASE NYINAA REBOA AFOFORO\nAFRIKA MFINIMFINI NE ATƆE FAM\nWɔ afe 1994 no, wokunkum nnipa bɛyɛ 800,000 anaa nea ɛboro saa wɔ mmusuakuw ntam akodi bi mu wɔ Rwanda. Nnipadɔm a wokunkum wɔn akyi no, basabasayɛ a ɛsɔree wɔ aman foforo a ɛwɔ Afrika Mfinimfini fam no maa nnipa pii kɔkyeree so wɔ aguanfo atenae. Yehowa Adansefo a wɔwɔ Belgium, France, ne Switzerland de ntade, nnuru, ntamadan, nnuan ne nneɛma foforo a emu duru bɛyɛ tɔn 300 faa wimhyɛn kɔmaa wɔn mfɛfo asomfo a wɔakɔ ahokyere mu no. Wɔ adapɛn kakraa bi ntam no, yɛn nuanom a wɔn ho akyere wɔn no nsa kaa nneɛma no.\nWɔ Afrika hɔ ara nso, Adansefo du a wɔyɛ nnuruyɛfo ne ayarehwɛfo a wofi France reboa yɛn nuanom a ɔmanko, aduankɔm, ne yare ama wɔrehu amane no. Mfe abien a etwaam no nkutoo mu no, nnipa bɛboro 10,000 na wɔkɔɔ wɔn nkyɛn kogyee ayaresa. Adwuma a wɔreyɛ no de ayeyi brɛ Yehowa ne n’ahyehyɛde no. Ayarehwɛfo no biako kae sɛ: “Sɛ yɛkɔ baabi kɔboa yɛn nuanom a, nkurɔfo de nidi ka sɛ, ‘Saa nnipa yi yɛ Yehowa Adansefo. Wɔaba sɛ wɔrebɛboa wɔn nuanom.’ ” Bere a ɔyarehwɛfo bi hwɛɛ Ɔdansefo bi wiei no, Ɔdansefo no kae sɛ: “Meda wo ase, me nuabea. Yehowa, meda wo ase!”\nƐtɔ mmere bi na akwanhyia kɛse bi si a, ebia ɛho behia nso sɛ atoyerɛnkyɛm bere mu adwumayɛfo kɔboa. Wɔ afe 2012 no, kar akwanhyia bi a esii wɔ Nigeria no maa Adansefo 13 a wɔn nyinaa fi asafo ketewaa bi mu hweree wɔn nkwa, na anuanom 54 nso pirapirae kɛse. Boayikuw bi a wɔde mmoa ma afoforo yɛɛ nhyehyɛe ma anuanom kɔtenaa wɔn a wɔapirapira no mu biara ho bere nyinaa. Bere a obi a ɔno nso yare da ayaresabea hɔ huu sɛnea wɔrehwɛ anuanom a wɔapirapira no, ɔfrɛɛ ne sɔfo wɔ tɛlɛfon so ka kyerɛɛ no sɛ: “Yɛn asɔre no muni biara mmaa ha mmɛhwɛɛ me. Bra ayaresabea ha bɛhwɛ ɔdɔ a Yehowa Adansefo reda no adi!”\nƐwom sɛ yɛn nuanom adɔfo a wɔwɔ saa asafo ketewaa no mu no hweree ade kɛse de, nanso ɔdɔ a wɔn mfɛfo asomfo daa no adi kyerɛɛ wɔn no kyekyee wɔn werɛ. Afei nso, bere a saa asafo no mufo huu adɔe a wɔada no adi akyerɛ anuanom a wɔrehu amane no, ɛkaa wɔn mu pii koma ma wɔyeree wɔn ho yɛɛ asɛnka adwuma no kɛse. Ansa na akwanhyia no resi no, na adawurubɔfo 35 na wɔwɔ asafo no mu. Afe biako ntam no, wɔn dodow koduu 60.\nWɔ afe 2013 no, nsu yiri faa Queensland mpoano afã bi ma ɛsɛee Adansefo 70 afie. Mark ne Rhonda ne wɔn babea guan fii wɔn fie a na nsu atwiw afa so no mu kɔɔ beae bi a na wɔama ɔmanfo akɔtena. Ná nnipa akyere so wɔ hɔ. Rhonda kae sɛ: “Ná nnipa akyere so araa ma na yennya baabi mpo ntena.” Ná ɛhɔ ayɛ bagyabagya, na na dede a helikopta a ɛredi akɔneaba reyɛ wɔ beae bi a ɛbɛn hɔ no ama asɛm no asɛe koraa. Bere a na ɔbea no ho yeraw no no, obisaa ne kunu sɛ, “Dɛn na yɛbɛyɛ?” Mark bɔɔ Yehowa mpae wɔ ne komam hwehwɛɛ mmoa. Rhonda kae sɛ: “Bɛyɛ simma 30 akyi no, kar bi baa hɔ, na anuanom baasa si fii mu. Bere a yehyiaa wɔn no, wɔkae sɛ: ‘Yɛrebɛfa mo akɔ. Yɛbɛma mo akɔtena onua bi fie.’ ” Rhonda de kaa ho sɛ: “Adɔe a Yehowa ahyehyɛde no daa no adi kyerɛɛ yɛn saa bere no maa yɛn bo tɔɔ yɛn yam ara ma na minhu nea menka mpo.”\nAtuhoamafo bɛboro 250 na wɔyɛɛ ntɛm kɔɔ baabi a na saa atoyerɛnkyɛm no asi no kɔboaa wɔn nuanom. Onua bi a ne mfe akɔ anim kae sɛ: “Mpofirim ara na Adansefo bi a minnim baabi a wofi besiesiee me fie hɔ kama. Me ne me yere werɛ remfi sɛnea wɔbɛboaa yɛn no da.”\nWɔ afe 2008 no, atɛkyɛ ne nsu twiw faa Santa Catarina mantam no so, na ɛmaa nnipa bɛyɛ 80,000 tu fii wɔn afie mu. Obi a ɔte ɔmantam no mu kae sɛ, na ɛyɛ “nsu a ɛrepia dɔte, atɛkyɛ, ne nnua.” Anuanom binom guan kɔhyɛɛ Nhyiam Asa so. Márcio a ɔhwɛ asa no so no kae sɛ: “Ntade a na ɛhyɛ wɔn nkutoo na wɔde guan fii wɔn afie, na na atɛkyɛ aguare wɔn nyinaa.” Onuawa bi kae sɛ: “Yɛn fie bubui. Anibu kakraa bi mu no, na ofie no ayera. Na ɛyɛ yaw de, nanso me werɛ remfi sɛnea yɛn nuanom kyekyee yɛn werɛ no da. Anuanom yɛɛ nneɛma pii de kyerɛe sɛ wɔdɔ yɛn! Asɛm a esii no ma mihuu sɛnea nyansa wom sɛ yɛma yɛn ani kũ honhom fam nneɛma ho.”\nWɔde Nhyiam Asa bi a ɛwɔ Santa Catarina, Brazil, ayɛ baabi a wɔde nneɛma a wɔde rebɛboa agu, 2009\nNkurow bi bɛn Rio de Janeiro a egu mmepɔw ho a atɛkyɛ taa twiw fa mu. Esiane sɛ saa atoyerɛnkyɛm yi taa sisi nti, anuanom atew Boayikuw a Wɔde Mmoa Ma Wɔ Atoyerɛnkyɛm Bere Mu sɛnea ɛbɛyɛ a wobetumi de mmoa a ɛfata ama wɔ mmere a ɛte saa mu. Sɛ atɛkyɛ rebetwiw afa baabi a, anuanom a wɔapaw wɔn no bɔ boayikuw no amanneɛ. Sɛ ɛba saa a, atuhoamafo a wɔtete lɔre a wɔakyerɛkyerɛw ho “Yehowa Adansefo—Ahokyere Bere Mu Aboafo” no kɔ hɔ ntɛm ara. Atuhoamafo a wogye afoforo fi asiane mu no asiesie wɔn ho yiye, na wɔn mu biara nim adwuma a wɔde ahyɛ ne nsa. Adwumayɛfo no hyɛ ntade nguguso bi a ɛma obiara hu sɛ wɔyɛ Yehowa Adansefo. Saa adwumayɛfo yi ne anuanom a wɔwɔ Ayaresabea Ntam Nkitahodi Boayikuw no mu no bom boa anuanom a wɔapirapira no. Atoyerɛnkyɛm bere mu aboafo no de nnuan, nsu, nnuru, ntade, samina, ne nnuru foforo a wɔde siesie afie mu kɔma anuanom. Atɛkyɛ a wotĩtĩ fi ofie bi mu hohoro hɔ no nyɛ adwuma ketewa. Bere a atɛkyɛ twiw faa beae bi nnansa yi no, atuhoamafo 60 tĩtĩĩ atɛkyɛ lɔre anan fii ofie biako pɛ mu!\nAHOBOA A YƐBƐYƐ AMA ATOYERƐNKYƐM\nAkwankyerɛ Kuw no aka sɛ baa dwumadibea ahorow a ɛwɔ wiase nyinaa mfa akwankyerɛ mma asafo mu mpanyimfo ne ahwɛfo akwantufo wɔ sɛnea anuanom bɛyɛ ahoboa ama atoyerɛnkyɛm na ama wɔatumi agyina ano. Nea ehia sɛ wɔyɛ ne sɛ, bere a atoyerɛnkyɛm bi nnya nsii no, ɛsɛ sɛ asafo mu mpanyimfo hwɛ sɛ wɔwɔ asafo no muni biara tɛlɛfon nɔma a ɔda so ara de di dwuma.\nSƐ ATOYERƐNKYƐM BI SI A!\nAsafo mu mpanyimfo ne adawurubɔfo nyinaa di nkitaho\nAsafo mu mpanyimfo de amanneɛbɔ ma mpanyimfo ntam nkitahodifo no\nMpanyimfo ntam nkitahodifo de amanneɛbɔ ma ahwɛfo akwantufo ne anuanom mpanyimfo foforo a wɔne baa dwumadibea no di nkitaho no\nWɔma anuanom nsa ka nnuan, nsu, dabere, ayaresa, awerɛkyekye, ne honhom fam mmoa ntɛm ara\nBaa dwumadibea de nea ɛrekɔ so ne anuanom ahiade ho nsɛm kɔto Nsɛm Ho Dwumadi Boayikuw a ɛhyɛ Akwankyerɛ Kuw no ase no anim\nBoayikuw a Wɔde Mmoa Ma Wɔ Atoyerɛnkyɛm Bere Mu yɛ nhyehyɛe kɔboa afoforo, na wɔboa anuanom ma wɔsan gyina wɔn nan so\nNsɛm Ho Dwumadi Boayikuw no susuw ahiade no ho, na sɛ ɛho hia a, wɔpene so ma atuhoamafo bi fi aman foforo so kɔboa\nADWINNADE FOFORO A WƆDE AMA ATOYERƐNKYƐM BERE MU ABOAFO\nWOYII nhomawa foforo a wɔato din Jehovah’s Witnesses and Disaster Relief adi wɔ June 2013 mu. Wɔhyɛɛ da yɛ maa aban mpanyimfo a wɔwɔ United States a wɔn na wodi tebea ahorow a ɛsɛ sɛ wodi ho dwuma ntɛm ho dwuma no. Nhomawa no ka mmoa a yɛde ama wɔn a atoyerɛnkyɛm ato wɔn fi bɛyɛ afe 1945 mu no ho asɛm. Asase mfonini a ɛkyerɛ adwuma a yɛayɛ de aboa wɔn a atoyerɛnkyɛm ato wɔn wɔ wiase nyinaa nso wom. Asafo mu panyin bi a ɔka wɔn a wɔhwɛ ma wɔde mmoa kɔma anuanom ho no kae sɛ: “Anuanom a wɔwɔ Boayikuw a Wɔde Mmoa Ma Wɔ Atoyerɛnkyɛm Bere Mu no ne aban mpanyimfo a wɔwɔ mmeae bi a atoyerɛnkyɛm taa sisi susuw saa nhomawa yi mu nsɛm ho. Sɛ saa aban mpanyimfo no di kan hu adwuma a yɛde boa afoforo no ho nsɛm a, wɔma yɛn kwan ma yɛkɔ mmeae a atoyerɛnkyɛm asisi no.”\nAtoyerɛnkyɛm Si a, Ɔdɔ Ka Yɛn ma Yɛyɛ Ho Biribi


Nnipa pii bu krɔɔs sɛ ɛyɛ Kristofo ahyɛnsode. Nanso ɛnyɛ obiara na ogye tom sɛ ɛsɛ sɛ yɛde krɔɔs si yɛn fie, asɔredan mu, anaa yɛde to yɛn kɔn mu.\nYesu wuu wɔ krɔɔs so anaa?\nRomafo de Yesu sɛn krɔɔs so kum no. Ná krɔɔs no yɛ nnua mmienu a wɔde abea mu.\n“Dua so” na wɔsɛn Yesu kum no. (Asomafo Nnwuma 5:30, Akuapem Twi Bible) Bere a wɔrekyerɛw Bible no, nsɛmfua mmienu na wɔde gyinaa hɔ maa dua a wɔsɛn Yesu wɔ so no. Emu biara kyerɛ dua baako, ɛnyɛ mmienu. Asɛmfua no baako ne stau·ros.ʹ Nhoma bi ka sɛ, Hela asɛmfua stau·rosʹ no kyerɛ “mpuran anaa dua biara a ɛte saa. Ennyina hɔ mma ‘krɔɔs.’” (Crucifixion in Antiquity) Ɛnna baako nso ne xyʹlon. Ɛno na wɔde dii dwuma wɔ Asomafo Nnwuma 5:30 no. “Ɛkyerɛ dua tenten baako. Dua saa na na Romafo de abɔnefo sɛn so kum wɔn.” *\nWohwɛ Bible mu a, wɔde mmara bi maa tete Israelfo a ɛma yehu sɛnea wokum Yesu. Mmara no kaa sɛ: “Sɛ ɔbarima bi yɛ bɔne a ɛsɛ owu na wokum no de no sɛn dua so a, . . . Onyankopɔn nnome wɔ obiara a wɔasɛn no so.” (Deuteronomium 21:22, 23) Ɔsomafo Paulo a na ɔyɛ Kristoni no twee adwene sii saa mmara no so, na ɔkaa sɛ Yesu sii “yɛn ananmu bɛyɛɛ nea wɔadome no, efisɛ wɔakyerɛw sɛ: ‘Wɔadome obiara a wɔsɛn no dua [xyʹlon] so.’” (Galatifo 3:13) Enti Paulo kyerɛe sɛ, Yesu wuu wɔ dua so—dua baako a esi hɔ.\n“Wɔsɛn no dua so kum no.”—Asomafo Nnwuma 10:39, Akuapem Twi Bible.\nYesu asuafo no, krɔɔs na wɔde som Onyankopɔn anaa? So wɔde dii dwuma sɛ Kristosom ahyɛnsode?\nEnni Bible mu baabiara sɛ Kristofo a wodi kan no de krɔɔs dii dwuma sɛ wɔn som mu ahyɛnsode. Mmom na ɛyɛ Romafo a wɔwɔ hɔ saa bere no na wɔde krɔɔs gyina hɔ ma wɔn anyame. Yesu wu akyi bɛyɛ mfe 300 no, Roma Ɔhempɔn Constantine de krɔɔs no gyinaa hɔ sɛ n’asraafo no ahyɛnsode. Ɛno akyi no, wofii ase de dii dwuma wɔ “Kristosom” mu.\nSɛ abosonsomfo de krɔɔs dii dwuma de som wɔn anyame a, wugye di sɛ Yesu asuafo no nso de bedi dwuma de asom nokware Nyankopɔn no? Dabi, na wonim sɛ efi tete nyinaa Onyankopɔn ani nnye ho sɛ yɛde “ade biara sɛso” bedi dwuma wɔ ne som mu. Afei nso, ɛsɛ sɛ Kristofo ‘guan abosonsom.’ (Deuteronomium 4:15-19; 1 Korintofo 10:14) “Onyankopɔn yɛ Honhom,” na yɛrentumi mfa yɛn aniwa nhu no. Enti tete Kristofo no amfa nneɛma a aniwa hu ne ahyɛnsode ahorow so ansom Onyankopɔn. Mmom wɔsom no “honhom” mu, kyerɛ sɛ wɔmaa honhom kronkron a aniwa ntumi nhu no kyerɛɛ wɔn kwan. Afei wɔsom no “nokware mu” kyerɛ sɛ wɔyɛɛ wɔn ade ma ɛne Onyankopɔn apɛde a ɛwɔ Bible mu no hyiae.—Yohane 4:24.\n“Nokware asomfo bɛsom Agya no honhom ne nokware mu.”—Yohane 4:23.\nKristofo bɛyɛ dɛn akyerɛ sɛ wobu Yesu Kristo?\n“Ade a wɔnam so gyee yɛn deɛ, sɛ yɛkyerɛ obu ma no na yebu no sɛ ɛyɛ ade kronkron a, mfomso biara nni ho. . . . Obi a n’ani gye ahyɛnsode no ho no, n’ani gye onii a egyina hɔ ma no no nso ho.”—New Catholic Encyclopedia.\nYesu wu no nti, Kristofo betumi anya bɔne fafiri, abɔ Onyankopɔn mpae, na wɔanya daa nkwa. Wei de asɛyɛde kɛse abɛto Kristofo so. (Yohane 3:16; Hebrifo 10:19-22) Wɔnka nkyerɛɛ Kristofo sɛ wɔmfa Yesu honi nni dwuma mfa nkyerɛ sɛ wobu no anaasɛ wɔnka kɛkɛ sɛ wogye Yesu di. Efisɛ “gyidi nso sɛ nnwuma nka ho a, na awu.” (Yakobo 2:17) Ɛsɛ sɛ Kristofo de wɔn nnwuma kyerɛ sɛ wɔwɔ Yesu mu gyidi. Ɔkwan bɛn so?\nBible ka sɛ: “Ɔdɔ a Kristo wɔ no hyɛ yɛn, efisɛ eyi ho na yɛabu atɛn, sɛ obiakofo wu maa obiara . . . na wɔn a wɔte ase no antena ase amma wɔn ho bio, na mmom wɔatena ase ama nea owu maa wɔn na wonyan no no.” (2 Korintofo 5:14, 15) Ɔdɔ soronko a Kristo daa no adi no hyɛ Kristofo ma wɔyɛ nsakrae wɔ wɔn abrabɔ mu na ama wɔatumi asuasua no. Sɛ wɔyɛ saa a, ɛma wotumi di Yesu ni yiye koraa sen sɛ wɔde ɔsom mu ahyɛnsode bi bedi dwuma.\n“M’Agya no apɛde ne sɛ obiara a ohu Ɔba no na ogye no di no benya daa nkwa.”—Yohane 6:40.\n^ nky. 8 Baabi a efi ni: Ethelbert W. Bullinger nhoma a wɔato din A Critical Lexicon and Concordance to the English and Greek New Testament, 11th Edition, kratafa 818-819.\nTIE ONYANKOPƆN NA TENA ASE DAA\nDɛn na Yesu Wu no Kyerɛ Ma Wo?\nƐbɛma woanya nhyira a ɛso bi nni.\nNea Bible Ka Fa Ahonisom Ho


Matouš 26 SNC – Mateo 26 ASCB | Biblica\nMatouš 26 SNC – Mateo 26 ASCB\nWɔbɔ Yesu Ho Pɔ\n1Yesu wiee nsɛm yi nyinaa ka no, ɔka kyerɛɛ nʼasuafoɔ no sɛ, 2“Monim sɛ aka nnanu na Twam Afahyɛ no aduru, na wɔbɛyi Onipa Ba no ama, na wɔabɔ no asɛnnua mu.”\n3Saa ɛberɛ no ara na asɔfoɔ mpanin ne Yudafoɔ mpanin bi ahyia mu wɔ Ɔsɔfopanin Kaiafa efie, 4retu agyina ahwehwɛ ɛkwan a wɔbɛfa so akyere Yesu, akum no a obiara renhunu akyire. 5Nanso, wɔkaa sɛ, “Ɛnsɛ sɛ wɔkyere no Twam Afahyɛ no mu, anyɛ saa a, ɛde basabasayɛ bɛba ɔman no mu.”\n6Afei, Yesu kɔɔ Betania na ɔkɔɔ Simon ɔkwatani efie. 7Ɔwɔ hɔ redidi no, ɔbaa bi26.7 Maria a ɔyɛ Marta ne Lasaro nuabaa (Yoh 12.3) a ɔkura ngo hwamhwam bi a ne boɔ yɛ den yie toa ma baa hɔ, bɛhwie guu Yesu tirim.\n8Asuafoɔ no hunuiɛ no, anyɛ wɔn dɛ. Wɔkaa sɛ, “Adesɛeɛ yi ase ne sɛn? 9Anka wɔbɛtumi atɔn sradeɛ hwamhwam yi anya sika bebree de ama ahiafoɔ.”\n10Yesu hunuu wɔn adwene, na ɔka kyerɛɛ wɔn sɛ, “Adɛn na moka deɛ ɔbaa yi yɛeɛ yi ho asɛm saa? Wayɛ ade pa ama me. 11Mo ne ahiafoɔ wɔ ha daa, na me deɛ, me ne mo nni hɔ daa. 12Wahwie ngo hwamhwam yi agu me so, de asiesie me onipadua ama me sie. 13Wɔde deɛ ɔyɛeɛ yi bɛkae no daa. Wɔbɛka deɛ ɔyɛeɛ yi wɔ ewiase baabiara a wɔka asɛmpa no.”\nYuda Pene So Sɛ Ɔbɛyi Yesu Ama\n14Afei, Yuda Iskariot a ɔyɛ asuafoɔ dumienu no mu baako kɔɔ asɔfoɔ mpanin no nkyɛn, 15kɔbisaa wɔn sɛ, “Sɛ meyi Yesu ma mo a, ahe na mode bɛma me?” Wɔmaa no dwetɛ mpɔ aduasa 16Ɛfiri saa ɛberɛ no, Yuda hwehwɛɛ kwan a ɔbɛfa so ayi no ama wɔn.\nYesu Ne Nʼasuafoɔ Adidie A Ɛdi Akyire\n17Apiti Afahyɛ da a ɛdi ɛkan no, asuafoɔ no baa Yesu nkyɛn bɛbisaa no sɛ, “Ɛhe na wopɛ sɛ yɛkɔdi Twam Afahyɛ no?”\n18Ɔbuaa wɔn sɛ, “Monkɔ kuro no mu nkɔhunu ɔpanin asomasi nka nkyerɛ no sɛ, ‘Yɛn Wura se, ne berɛ abɛn, na wo fie na ɔne nʼasuafoɔ no bɛdi Twam Afahyɛ no.’ ” 19Asuafoɔ no dii deɛ ɔka kyerɛɛ wɔn no so, yɛɛ Twam Afahyɛ aduane a wɔbɛdi wɔ efie a wɔnyaeɛ no mu.\n20Ɛduruu anwummerɛ a ɔne Dumienu no te adidiiɛ no, 21ɔkaa sɛ, “Mo mu baako bɛyi me ama.”\n22Asɛm yi maa wɔn werɛ hoo yie, na wɔfirii aseɛ bisabisaa mmaako mmaako sɛ, “Awurade, ɛyɛ me anaa.”\n23Yesu buaa sɛ, “Deɛ ɔne me didi ayowaa baako mu no, ɔno na ɔbɛyi me ama. 24Ɛsɛ sɛ Onipa Ba no wu sɛdeɛ odiyifoɔ no hyɛɛ ne ho nkɔm no; nanso onipa a ɔbɛyi Onipa Ba no ama no, nnue! Sɛ wanwo saa onipa no a, anka ɛyɛ.”\n25Yuda nso bisaa no sɛ, “Ɔkyerɛkyerɛfoɔ, ɛyɛ me anaa?”\nYesu buaa no sɛ, “Aane.”\n26Ɛberɛ a wɔredidi no. Yesu faa burodo, na ɔhyiraa so bubuu mu, de maa nʼasuafoɔ no kaa sɛ: “Monnye nni, yei ne me onipadua.”\n27Na ɔfaa kuruwa no, na ɔdaa ase no, ɔde maa wɔn kaa sɛ, “Mo nyinaa monnom bi, 28na yei ne me mogya a ɛhyɛ Apam Foforɔ no mu den, a wɔhwie gu ma nnipa bebree nya bɔne fakyɛ. 29Montie deɛ mereka yi yie. Merennom saa nsã yi bi bio da, de bɛkɔ akɔsi da a me ne mo bɛnom bi bio wɔ mʼAgya Ahennie no mu.”\n30Na wɔtoo dwom wieeɛ no, wɔfirii adi kɔɔ Ngo Bepɔ no so.\n31Wɔduruu deɛ wɔrekɔ hɔ no, Yesu ka kyerɛɛ wɔn sɛ, “Anadwo yi, mo nyinaa bɛdwane agya me. Na wɔatwerɛ sɛ,\n“ ‘Mɛbɔ odwanhwɛfoɔ no,\nna nnwankuo no abɔ apete.’\n32Na sɛ mesane ba nkwa mu bio a, mɛkɔ Galilea, na makɔhyia mo wɔ hɔ.”\n33Petro ka kyerɛɛ no sɛ, “Sɛ nnipa nyinaa bɛdwane agya wo a, me deɛ, merennwane nnya wo da.”\n34Yesu ka kyerɛɛ no sɛ, “Nokorɛm, anadwo yi, akokɔ remmɔn, na woapa me mprɛnsa!”\n35Petro pae mu kaa sɛ, “Mpo sɛ ɛtwa sɛ me ne wo wu a, merempa wo da!” Asuafoɔ no nyinaa nso kaa saa asɛm korɔ yi ara.\nYesu Bɔ Mpaeɛ Wɔ Getsemane\n36Yesu de wɔn kɔɔ baabi a wɔfrɛ hɔ Getsemane. Wɔduruu hɔ no, ɔka kyerɛɛ wɔn sɛ, “Montena ha ntwɛn me, na merekɔ mʼanim kakra akɔbɔ mpaeɛ.” 37Ɔfaa Petro ne Sebedeo mma baanu a wɔn edin de Yakobo ne Yohane kaa ne ho. Ne werɛ hyɛɛ aseɛ hoeɛ, na ne ho nso yeraa no. 38Ɔka kyerɛɛ wɔn sɛ, “Awerɛhoɔ ahyɛ me kra so de kɔ owuo mu. Montena ha na mo ne me nwɛn.”\n39Na ɔkɔɔ nʼanim kakra, de nʼanim kɔbutuu fam bɔɔ mpaeɛ sɛ, “MʼAgya, sɛ ɛbɛtumi a, ma kuruwa yi ntwa me ho nkɔ. Nanso, deɛ wopɛ na ɛnyɛ, na nyɛ deɛ mepɛ.”\n40Na ɔsane baa asuafoɔ baasa no nkyɛn bɛhunuu sɛ wɔadeda. Ɔfrɛɛ Petro bisaa no sɛ, “Petro, woantumi antena ase ne me anwɛn dɔnhwereɛ baako pɛ mpo? 41Monwɛn na mommɔ mpaeɛ, na moankɔ sɔhwɛ mu. Honhom pɛ deɛ, nanso ɔhonam yɛ mmerɛ!”\n42Ɔsane gyaa wɔn hɔ bio kɔbɔɔ mpaeɛ sɛ, “MʼAgya, sɛ kuruwa yi rentwa me ho nkɔ, na nom ara na ɛsɛ sɛ menom a, deɛ wopɛ nyɛ.”\n43Ɔsane baa wɔn nkyɛn bio bɛhunuu wɔn sɛ wɔadeda ɛfiri sɛ, na wɔn ani kum yie. 44Ɔsane kɔɔ mpaeɛbɔ a ɛtɔ so mmiɛnsa so kɔbɔɔ mpaeɛ kaa asɛm korɔ no ara.\n45Ɔsane baa asuafoɔ no nkyɛn bɛka kyerɛɛ wɔn sɛ, “Afei deɛ, monna na monhome. Hwɛ, ɛdɔn no aduru. Wɔrebɛyi Onipa Ba no ahyɛ nnebɔneyɛfoɔ nsa! 46Monsɔre na yɛnkɔ! Monhwɛ! Deɛ ɔreyi me ama no na ɔreba no!”\n47Ɔgu so rekasa no, Yuda a ɔyɛ asuafoɔ dumienu no mu baako ne dɔm a Yudafoɔ mpanin asoma wɔn a wɔkurakura akofena ne mmaa baa hɔ. 48Na Yuda aka akyerɛ wɔn sɛ, wɔnkyere onipa a ɔbɛyɛ no atuu no, ɛfiri sɛ, ɔno ne onipa a wɔrehwehwɛ no no. 49Yuda baa Yesu nkyɛn bɛbam no kaa sɛ, “Me wura, atuu!”\n50Yesu ka kyerɛɛ no sɛ, “Damfo, deɛ wobaa ha sɛ worebɛyɛ no, yɛ no ntɛm.”\nƐhɔ ara, wɔn a wɔne Yuda nam no kyeree Yesu. 51Wɔn a wɔka Yesu ho no mu baako twee ne akofena de twaa Ɔsɔfopanin no akoa bi aso.\n52Yesu ka kyerɛɛ no sɛ, “To wʼakofena no twene. Na wɔn a wɔtwe akofena no, akofena ano na wɔbɛwuo. 53Monnim sɛ mɛtumi aka akyerɛ mʼAgya na wasoma nʼabɔfoɔ mpempem aba ntɛm so, na wɔabɛbɔ yɛn ho ban? 54Nanso, sɛ meyɛ saa a, ɛbɛyɛ dɛn na deɛ Atwerɛsɛm ka wɔ deɛ asi yi ho no bɛba mu?”\n55Yesu bisaa ɛdɔm a wɔbaa ne soɔ no sɛ, “Meyɛ owudifoɔ enti na mode akofena ne mmaa aba me so sɛ mode rebɛkye me? Metenaa mo nkyɛn kyerɛkyerɛɛ wɔ asɔrefie da biara da, nso moansi me kwan. 56Nanso, yei nyinaa aba sɛdeɛ ɛbɛyɛ a deɛ adiyifoɔ no kaeɛ wɔ Atwerɛsɛm mu no bɛba mu.” Saa ɛberɛ no ara mu na asuafoɔ no nyinaa dwane gyaa no.\n57Afei, ɛdɔm a wɔkyeree Yesu no de no kɔɔ Ɔsɔfopanin Kaiafa anim, baabi a Yudafoɔ mpanin nyinaa ahyia hɔ. 58Petro tee ne ho dii nnipadɔm no akyi baa Ɔsɔfopanin no efie hɔ bi. Ɔkɔtenaa asomfoɔ a wɔwɔ hɔ no mu sɛ ɔrehwɛ asɛm a ɛbɛsie.\n59Asɔfoɔ mpanin ne Yudafoɔ asɛnnifoɔ akunini nyinaa hyiaa wɔ hɔ hwehwɛɛ sɛ wɔbɛnya adansefoɔ bi a wɔbɛdi adansekurumu ato Yesu so, na wɔagyina so abu no kumfɔ. 60Nnipa bebree bɛdii adanseɛ, nanso wɔhunuu sɛ wɔredi adansekurumu ɛfiri sɛ, na wɔn nsɛm a wɔka no nyinaa bɔ abira.\nAkyire yi, nnipa baanu bi ba bɛkaa 61sɛ, “Saa onipa yi kaa sɛ, ‘Mɛtumi abubu Onyankopɔn asɔredan na masi no nnansa!’ ”\n62Ɔsɔfopanin no sɔre bisaa Yesu sɛ, “Ɛdeɛn na wowɔ ka? Wokaa saa anaasɛ woanka saa?” 63Nanso, Yesu ammua no.\nƆsɔfopanin no ka kyerɛɛ no sɛ, “Meka Onyankopɔn teasefoɔ no sɛ, sɛ wone Agyenkwa no, Onyankopɔn Ba no a, ka kyerɛ yɛn!”\n64Yesu ka kyerɛɛ no sɛ, “Aane, woaka. Na daakye mobɛhunu me, Agyenkwa no, sɛ mete Onyankopɔn nifa na menam omununkum mu resane aba.”\n65Ɔsɔfopanin no sunsuanee nʼatadeɛ mu teaam sɛ, “Abususɛm! Adansefoɔ bɛn na wɔn ho hia yɛn bio? Mo nyinaa ate abususɛm a ɔkaeɛ no! 66Asɛm bɛn na mowɔ ka?”\nWɔn nyinaa teaam sɛ, “Ɔsɛ owuo! Ɔsɛ owuo! Ɔsɛ owuo!”\n67Afei, wɔtee ntasuo guu nʼani so. Ebinom bobɔɔ no akuturuku na ebinom nso bobɔɔ no asotorɔ 68kaa sɛ, “Wone Agyenkwa no! Kyerɛ yɛn deɛ ɔbɔɔ wo?”\n69Saa ɛberɛ no na Petro te adihɔ. Abaayewa bi baa ne nkyɛn bɛka kyerɛɛ no sɛ, “Wo nso, na wo ne Yesu na ɛnam. Mo nyinaa mofiri Galilea.”\n70Nanso, Petro de abufuo sane ne ho sɛ, “Mennim deɛ woreka yi ho hwee.”\n71Akyire yi, abaayewa foforɔ bi hyiaa no ɛpono bi ano ka kyerɛɛ wɔn a ɔne wɔn gyina hɔ no sɛ, “Na saa ɔbarima yi ne Yesu Nasareni no na ɛnam.”\n72Petro de ntam sane ne ho bio sɛ, “Mennim saa onipa a moreka ne ho asɛm no.”\n73Ɛkyɛɛ kakra no, mmarima a wɔgyina hɔ no bi bɛka kyerɛɛ petro sɛ, “Yɛnim sɛ woyɛ nʼasuafoɔ no mu baako, na wo kasa nso yi wo adi sɛ woyɛ Galileani.”\n74Petro hyɛɛ aseɛ dii nse, kekaa ntam sɛ, “Mennim onipa no!”\nAmonom hɔ ara na akokɔ bɔneeɛ. 75Ɛhɔ na Petro kaee asɛm a Yesu ka kyerɛɛ no sɛ, “Akokɔ remmɔn na woapa me mprɛnsa” no. Na ɔfirii adi kɔsuiɛ.\nASCB : Mateo 26


Bible Mu Nsɛm Efi Misraim Ogye So Besi Israel Hene a Odi Kan So - Yehowa Adansefo Intanɛt Dwumadibea\nMose dii Israelfo no anim fii Misraim nkoasom mu beduu Bepɔw Sinai ho, faako a Onyankopɔn de ne mmara maa wɔn. Akyiri yi Mose somaa mmarima 12 sɛ wɔnkɔhwɛ Kanaan asase no. Nanso wɔn mu 10 de amanneɛbɔ bɔne bae. Wɔyɛ maa nkurɔfo no pɛe sɛ wɔsan kɔ Misraim. Esiane gyidi a wonni nti, Onyankopɔn twee Israelfo no aso ma wɔnantenantew sare no so mfe 40.\nAkyiri yi wɔpaw Yosua ma odii Israelfo anim kɔɔ Kanaan asase no so. Sɛnea ɛbɛyɛ na aboa ma wɔn nsa aka asase no, Yehowa yɛɛ anwonwade ahorow bi. Ɔmaa Yordan Asubɔnten mu twae, Yeriko fasu bu gui, owia gyinaa faako da mũ nyinaa. Mfe nsia akyi no wogyee asase no fii Kanaanfo nsam.\nEfi Yosua so no, atemmufo dii Israel so mfe 356. Yɛte wɔn mu bebree ho nsɛm, a Barak, Gideon, Yefta, Simson ne Samuel ka ho. Yɛkenkan mmea bi te sɛ Rahab, Debora, Yael, Rut, Naomi ne Delila nso ho nsɛm. Ne nyinaa mu no, Ɔfa a Ɛto so ABIƐSA yi ka mfe 396 mu abakɔsɛm.


Yohane Kyerɛwtohɔ 8:12-59\nAgya no na odi Yesu ho adanse (12-30)\nYesu ne “wiase hann” (12)\nAbraham mma (31-41)\n“Nokware no beyi mo afi nkoasom mu” (32)\nƆbonsam mma (42-47)\nYesu ne Abraham (48-59)\n8 12 Ɛnna Yesu ka kyerɛɛ wɔn bio sɛ: “Mene wiase hann.+ Obiara a odi m’akyi no rennantew sum mu da, mmom obenya nkwa hann.”+ 13 Enti Farisifo no ka kyerɛɛ no sɛ: “Wo ara na wudi wo ho adanse; w’adanse no nyɛ nokware.” 14 Na Yesu buaa wɔn sɛ: “Sɛ me ara na midi me ho adanse mpo a, m’adanse no yɛ nokware, efisɛ minim baabi a mifi bae ne baabi a merekɔ.+ Na mo de, munnim baabi a mifi bae ne baabi a merekɔ. 15 Nnipa adwene* na mode bu atɛn;+ me de, mimmu onipa biara atɛn koraa. 16 Na sɛ mibu atɛn mpo a, m’atemmu yɛ nokware, efisɛ ɛnyɛ me nko ara na mewɔ hɔ, na mmom Agya a ɔsomaa me no ka me ho.+ 17 Afei nso, wɔakyerɛw wɔ mo ara mo Mmara mu sɛ: ‘Nnipa baanu adanse yɛ nokware.’+ 18 Midi me ho adanse, na Agya a ɔsomaa me no nso di me ho adanse.”+ 19 Na wobisaa no sɛ: “Ɛhe na w’Agya wɔ?” Yesu buae sɛ: “Munnim me, na saa ara nso na munnim m’Agya.+ Sɛ munim me a, anka mubehu m’Agya nso.”+ 20 Bere a ɔrekyerɛkyerɛ wɔ asɔrefi hɔ no na ɔkaa eyinom wɔ baabi a woyi ntoboa+ no. Nanso obiara ankyere no, efisɛ na ne bere nnya nsoe.+ 21 Enti ɔka kyerɛɛ wɔn bio sɛ: “Merekɔ, na mobɛhwehwɛ me, nanso mubewu wɔ mo bɔne mu.+ Baabi a merekɔ no, morentumi mma hɔ.”+ 22 Ɛnna Yudafo no fii ase kae sɛ: “Adɛn, ɔpɛ sɛ okum ne ho anaa? Efisɛ ose, ‘Baabi a merekɔ no, morentumi mma hɔ.’” 23 Ɔtoaa so ka kyerɛɛ wɔn sɛ: “Mufi fam; me de, mifi soro.+ Mufi wiase yi mu; me de, mimfi wiase yi mu. 24 Ɛno nti na meka kyerɛɛ mo sɛ: Mubewu wɔ mo bɔne mu no. Na sɛ moannye anni sɛ mene no a, ɛnde mubewu wɔ mo bɔne mu.” 25 Ɛnna wobisaa no sɛ: “Wone hena?” Yesu ka kyerɛɛ wɔn sɛ: “Adɛn nti koraa na me ne mo rekasa? 26 Mewɔ nsɛm pii a ɛsɛ sɛ meka fa mo ho, na mewɔ nneɛma pii a ɛsɛ sɛ mibu ho atɛn. Nokwasɛm ni, Nea ɔsomaa me no yɛ ɔnokwafo, na nea mete fii ne nkyɛn no ara na mereka wɔ wiase.”+ 27 Wɔante ase sɛ Agya no ho asɛm na na ɔreka akyerɛ wɔn. 28 Na Yesu kae sɛ: “Sɛ munya ma onipa Ba no so+ a, ɛno na mubehu sɛ mene no,+ na memmɔ me tirim nyɛ biribiara;+ na nea Agya no akyerɛkyerɛ me no, ɛno ara na meka. 29 Na Nea ɔsomaa me no ka me ho; wannyaw me nko ara, efisɛ daa meyɛ nea ɛsɔ n’ani.”+ 30 Bere a ɔreka saa nsɛm no, nnipa pii gyee no dii. 31 Na Yesu toaa so ka kyerɛɛ Yudafo a na wɔagye no adi no sɛ: “Sɛ motena m’asɛm mu a, na moyɛ m’asuafo ampa, 32 na mubehu nokware no,+ na nokware no beyi mo afi nkoasom mu.”*+ 33 Wobuaa no sɛ: “Yɛyɛ Abraham asefo, na yɛnyɛɛ nkoa mmaa obiara da. Adɛn nti na woka sɛ, ‘Wobeyi mo afi nkoasom mu?”* 34 Yesu buaa wɔn sɛ: “Nokware, nokware, mereka akyerɛ mo sɛ, obiara a ɔyɛ bɔne no, ɔyɛ bɔne akoa.+ 35 Afei nso, akoa nka fie daa; ɔba na ɔka fie daa. 36 Enti sɛ Ɔba no yi mo fi nkoasom mu* a, ɛnde na monyɛ nkoa bio* ampa. 37 Minim sɛ moyɛ Abraham asefo. Nanso morepɛ me akum me, efisɛ munnye me nkyerɛkyerɛ ntom.* 38 Nea mihui bere a mewɔ m’Agya nkyɛn no,+ ɛno na meka; na mo nso, nea moate afi mo agya hɔ no, ɛno na moyɛ.” 39 Wobuaa no sɛ: “Yɛn agya ne Abraham.” Ɛnna Yesu ka kyerɛɛ wɔn sɛ: “Sɛ moyɛ Abraham mma+ a, anka mobɛyɛ Abraham nnwuma. 40 Nanso seesei morepɛ me akum me, onipa a maka nokware a mete fii Onyankopɔn nkyɛn akyerɛ mo no.+ Abraham anyɛ eyi. 41 Mo agya nnwuma na moreyɛ.” Wɔka kyerɛɛ no sɛ: “Wɔanwo yɛn aguamammɔ* mu; yɛwɔ Agya baako, ɔno ne Onyankopɔn.” 42 Yesu ka kyerɛɛ wɔn sɛ: “Sɛ Onyankopɔn yɛ mo Agya a, anka mobɛdɔ me,+ efisɛ mifi Onyankopɔn hɔ na aba ha. Ɛnyɛ me ara na mede me pɛ bae, na mmom Ɔno na ɔsomaa me.+ 43 Adɛn nti na monte nea mereka no ase? Efisɛ muntumi ntie m’asɛm. 44 Mufi mo agya Ɔbonsam hɔ, na mopɛ sɛ moyɛ mo agya+ no apɛde. Ɔno na ɔyɛ owudifo fi mfiase,+ na wannyina nokware no mu, efisɛ nokware nni ne mu. Sɛ ɔka atosɛm a, efi ɔno ara ne suban, efisɛ ɔyɛ ɔtorofo ne atoro agya.+ 45 Na me de, esiane sɛ meka nokware kyerɛ mo nti, munnye me nni. 46 Mo mu hena na obetumi abu me atɛn sɛ mayɛ bɔne? Sɛ meka nokware a, adɛn nti na munnye me nni? 47 Nea ofi Onyankopɔn no tie Onyankopɔn asɛm.+ Nea enti a muntie ne sɛ, mumfi Onyankopɔn.”+ 48 Ɛnna Yudafo no ka kyerɛɛ no sɛ: “Nea yɛkae no na ɛda hɔ no, ‘Woyɛ Samariani,+ na wowɔ honhommɔne.’”+ 49 Yesu buae sɛ: “Minni honhommɔne, na mmom midi m’Agya ni, na mo de, mugu m’anim ase.* 50 Nanso menhwehwɛ anuonyam mma me ho;+ Onyankopɔn na ɔpɛ sɛ minya anuonyam, na Ɔno na obu atɛn. 51 Nokware, nokware, mereka akyerɛ mo sɛ, obiara a obedi m’asɛm so no, ɔrenwu da.”*+ 52 Yudafo no ka kyerɛɛ no sɛ: “Afei paa na yɛahu sɛ wowɔ honhommɔne. Abraham wui, na adiyifo no nso saa ara. Nanso wo de, wuse, ‘Obiara a obedi m’asɛm so no, ɔrenka owu nhwɛ koraa.’ 53 Woyɛ kɛse sen yɛn agya Abraham a owui no anaa? Adiyifo no nso, wowuwui. Wususuw sɛ woyɛ hena?” 54 Yesu buae sɛ: “Sɛ me ara mehyɛ me ho anuonyam a, m’anuonyam no nyɛ hwee. Ɛyɛ m’Agya na ɔhyɛ me anuonyam,+ nea moka sɛ ɔyɛ mo Nyankopɔn no. 55 Nanso munnim no,+ na me de, minim no.+ Sɛ meka sɛ minnim no a, na meyɛ ɔtorofo te sɛ mo. Nanso minim no, na midi n’asɛm so. 56 Ná mo agya Abraham wɔ anidaso sɛ obehu me da no, na n’ani gyei paa; ohui, na odii ahurusi.”+ 57 Ɛnna Yudafo no ka kyerɛɛ no sɛ: “Wunnii mfe 50 mpo na wuse woahu Abraham yi?” 58 Na Yesu ka kyerɛɛ wɔn sɛ: “Nokware, nokware, mereka akyerɛ mo sɛ, ansa na Abraham reba no, na mewɔ hɔ.”+ 59 Ɛno nti, wɔtasee abo sɛ wɔrebɛtotow aboro no; nanso Yesu de ne ho siei, na ofii asɔrefi hɔ kɔe.\n^ Anaa “Ɔhonam.”\n^ Anaa “bɛma moade mo ho.”\n^ Anaa “Mobɛde mo ho?”\n^ Anaa “ma mode mo ho.”\n^ Anaa “moade mo ho.”\n^ Anaa “m’asɛm nnya nkɔso wɔ mo mu.”\n^ Greek por·nei′a. Hwɛ Nkyerɛkyerɛmu afã hɔ.\n^ Anaa “mobɔ me ahohora.”\n^ Anaa “ɔrenhu owu koraa.”


Miriam wui wɔ Kades (1)\nMose de poma bɔɔ ɔbotan mu; ɔyɛɛ bɔne (2-13)\nEdomfo amma Israelfo amfa wɔn asaase so (14-21)\nAaron wui (22-29)\n20 Bosome a edi kan no mu no, Israel asafo no nyinaa baa Sina sare so, na ɔman no tenaa Kades.+ Ɛhɔ na Miriam+ wui ma wosiee no. 2 Ná nsu nni hɔ a asafo no bɛnom,+ enti wɔboaa wɔn ano kɔɔ Mose ne Aaron so. 3 Na ɔman no ne Mose hamee,+ na wɔkae sɛ: “Bere a yɛn nuanom wuwui wɔ Yehowa anim no, sɛ yɛn nso yewuwui bi mpo a, anka eye! 4 Adɛn nti na mode Yehowa asafo aba sare yi so sɛ yɛne yɛn nyɛmmoa mmewuwu wɔ ha?+ 5 Na adɛn nti na moayi yɛn afi Egypt aba asaase bɔne yi so?+ Ɛha nyɛ baabi a yebetumi adua aba biara; borɔdɔma oo, bobe oo, granate akutu* oo, wudua wɔ ha a ɛrenyɛ yiye. Na nsu biara nso nni ha a yɛbɛnom.”+ 6 Ɛnna Mose ne Aaron fii asafo no anim baa ahyiae ntamadan no ano, na wɔde wɔn anim butubutuw fam. Na Yehowa anuonyam fii ase daa adi ma wohui.+ 7 Ɛnna Yehowa ka kyerɛɛ Mose sɛ: 8 “Fa poma no, na wo ne wo nua Aaron mfrɛ ɔman no nhyia. Monkasa nkyerɛ ɔbotan no wɔ wɔn anim na nsu mfi mu mmra. Afei momfa nsu a ebefi ɔbotan no mu aba no mma asafo no ne wɔn nyɛmmoa nnom.”+ 9 Enti Mose faa poma no fii Yehowa anim+ sɛnea Ɔka kyerɛɛ no no. 10 Ɛnna Mose ne Aaron frɛɛ asafo no nyinaa baa ɔbotan no anim, na ɔka kyerɛɛ wɔn sɛ: “Muntie, mo atuatewfo! Yɛmma nsu mfi ɔbotan yi mu mma mo anaa?”+ 11 Ɛnna Mose maa ne nsa so, na ɔde ne poma no bɔɔ ɔbotan no mprenu, na nsu pii fii mu bae, na asafo no ne wɔn nyɛmmoa fii ase nomee.+ 12 Akyiri yi, Yehowa ka kyerɛɛ Mose ne Aaron sɛ: “Moannye me anni, na moanni me ni wɔ Israelfo anim amma wɔanhu sɛ meyɛ kronkron. Ɛno nti, moremfa asafo yi nkɔ asaase a mede bɛma wɔn no so.”+ 13 Eyi ne Meriba* nsu no;+ ɛhɔ na Israelfo ne Yehowa hamee, na ɔma wohui sɛ ɔyɛ kronkron. 14 Afei Mose somaa nnipa fii Kades kɔɔ Edom hene nkyɛn kɔka kyerɛɛ no sɛ:+ “Nea wo nua Israel+ reka ni, ‘Wo ara wunim amanehunu a yɛafa mu nyinaa. 15 Yɛn agyanom tu kɔɔ Egypt+ na yɛtenaa Egypt mfe* pii,+ na Egyptfo no teetee yɛne yɛn agyanom.+ 16 Ewiee ase no, yesu frɛɛ Yehowa,+ na otiee yɛn, na ɔsomaa ɔbɔfo+ beyii yɛn fii Egypt, ɛnna seesei yɛabedu Kades kurow a ɛwɔ wo hye so yi. 17 Yɛpa wo kyɛw, ma yentwam mfa w’asaase so. Yɛremfa afuw anaa bobefuw* biara mu, na yɛrennom abura biara mu nsu. Yɛbɛfa Ɔhene Kwan no so, na yɛremman nkɔ nifa anaa benkum kosi sɛ yebetwam w’asaase so.’”+ 18 Nanso Edom ka kyerɛɛ no sɛ: “Mmɛfa yɛn asaase so. Sɛ wobɛfa ha a, mede sekan bepue aba wo so.” 19 Ɛnna Israelfo no ka kyerɛɛ no sɛ: “Ɔkwantempɔn no so na yɛbɛfa akɔ, na sɛ yɛne yɛn nyɛmmoa nom wo nsu a, yebetua ka.+ Nea yɛresrɛ ara ne baabi a yɛde yɛn nan betiatia atwam.”+ 20 Nanso osii so kae sɛ: “Mmɛfa ha.”+ Na Edom de nnipa bebree ne asraafo a wɔn ho yɛ den* pue kɔɔ wɔn so. 21 Enti Edom amma Israel amfa n’asaase so, enti Israel dan fii ne ho kɔe.+ 22 Na Israel man no, asafo no nyinaa, tu fii Kades, na wɔbaa Hor Bepɔw ho.+ 23 Ɛnna Yehowa ka kyerɛɛ Mose ne Aaron wɔ Hor Bepɔw ho wɔ Edom hye so sɛ: 24 “Wɔde Aaron bɛkɔ akɔka n’agyanom ho.*+ Ɔrenkɔ asaase a mede bɛma Israelfo no so, efisɛ mo baanu, moyɛɛ asoɔden wɔ m’ahyɛde a ɛfa Meriba nsu ho no ho.+ 25 Fa Aaron ne ne ba Eleasar, na wo ne wɔn mforo mmra Hor Bepɔw so. 26 Na yi Aaron ntaade no+ fa hyɛ ne ba Eleasar;+ na Aaron bewu wɔ hɔ.”* 27 Enti Mose yɛɛ nea Yehowa kae no pɛpɛɛpɛ, na wɔforo kɔɔ Hor Bepɔw so wɔ asafo no nyinaa anim. 28 Na Mose yii Aaron ntaade no, na ɔde hyɛɛ ne ba Eleasar. Owiei no, Aaron wui wɔ bepɔw no apampam.+ Ɛnna Mose ne Eleasar sian fii bepɔw no so bae. 29 Bere a asafo no nyinaa hui sɛ Aaron awu no, Israelfo* nyinaa suu Aaron nnafua 30.+\n^ Ɛkyerɛ, “Ɔham.”\n^ Nt., “basa a ɛyɛ den.”\n^ Nt., “wɔbɛboaboa n’ano na wawu wɔ hɔ.”